ВАКИЛЛИКДАГИ НОЗИК МАСАЛА / Ислом молияси\nHome Бошланғич билимларФиқҳ\tВАКИЛЛИКДАГИ НОЗИК МАСАЛА\n11.04.2021 441 views\nҲозирги кунда ривожланаётган “тадбиркор”лик кўринишларидан бири вакил сифатида хизмат кўрсатишдир. Бунда баъзи бир кишилар компания, хизмат кўрсатиш ташкилотлари, катта завод-фабрикалар ёки оддий бино қураётган шахслар тарафидан уларга керакли нарсаларни сотиб олиш учун “вакил” қилиб тайинлаган бўлади, ва ана шу вакиллар ўз хизматлари мобайнида баъзи бир дўконлардан юқорида зикр қилинган ташкилот ёки шахсларга керакли нарсаларни сотиб олиш билан шуғулланишади (инглиз тилида уларни procurement specialist ҳам деб аташади).\nИш мобайнида уларга керакли нарсаларни сотадиган дўконлар: “Биздан харид қилсангиз, фалон фоиз чегирма берамиз” ёки вакилнинг ўзи: “Сизлардан шу нарсаларни сотиб оламан, лекин эвазига менга фалонча чегирма қилиб берасан” деган шартни қўяди. Табийки доимий харидор бўлиши учун дўконлар ўша вакил билан шундай келишувга рози бўлишади ва ўша вакилга келишилган чегирма ҳам беришади. АММО БУ ЧЕГИРМАЛАР ВАКИЛНИ ВАКИЛЛИККА ОЛГАН КОМПАНИЯ ВА ТАШКИЛОТЛАРНИНГ ҲАҚҚИ ҲИСОБЛАНАДИ. Чунки вакилга ўша компанияга нарса сотиб олаётганлиги учунгина бу чегирмалар тақдим қилинмоқда. Мабодо шу иш орқали бирор киши чегирмаларни ўз ёнига олиб қолса, вакил қилган тарафга хиёнат қилиб, ҳаққидан уриб қолган ҳисобланади. Вакил қилган тараф чегирмасиз нархга рози бўлсада, барибир чегирмалар ҳам унинг ҳақилигича қолади. Вакил чегирмага сабаб бўлсада, вакиллигини чиройли адо қилган даражада бўлади (албатта вакил қилиб тайинлаган томон бунинг учун вакилга алоҳида мукофот бериши мумкин).\nМасалан, усталар бирор шахснинг уйларида иш юритаётган бўлсалар, керак бўлган қурилиш маҳсулотларини уй эгасига билдирмаган ҳолда дўкондор билан яширинча келишув тузиб, “Сизга харидор олиб келаман, эвазига менинг фалонча хиссамни ҳам ўша маҳсулотнинг қийматига қўшиб айтасиз. Сўнг ўша қўшилган қийматни ўзимга алоҳида берасиз” дейди. Албатта, бу очиқ-ойдин хиёнатдир (яъни бу дунёда ҳам, охиратда ҳам қайтариб берилиши керак бўлган бировнинг ҳақидир). Баъзилар шу ўринда, вакил аввал у нарсаларни ўзи учун сотиб олиб, кейин вакил қилган шахсларга улар рози бўладиган нархда сотиш ҳийласини ҳам қиладилар. Бу ўринда вакил, вакил қилган тарафнинг омонатдор кишиси ҳисобланади. Омонатдор шахс ўзига сотиб олиши жоиз эмас. Ҳар бир сотиб олган нарсаси уни вакил қилган киши учун бўлади. Унинг бу қилган ҳийласи, ҳаромни ҳалол қилиб бера олмайди.\nШу ўринда шунга тегишли бир савол жавобни келтириб ўтамиз.\nСавол. Мен бир ташкилотнинг ишчисиман, ташкилот раҳбари бизга машина кераклигини ва бир одам билан қийматини аниқлаб, савдолашишим кераклигини айтди. Мен кимда машина борлиги ва қиймати қанча эканлигини аниқлаб раҳбарга айтдим. У биз келишган қийматга рози бўлди. Сотувчи олдига борганимда, сотувчи у нарсани мен учун келишилган нархдан арзонроғига беришини айтди. Бошлиқ нарх билан сотувчи айтган нархнинг ўртасидаги фарқни ўзимга олиб қолсам бўладими?\nЖавоб. Сиз ойлик ёки келишилган нархга хизмат қилувчи хизматчи ҳисобланасиз. Сиз қилган савдода ҳаридор тарафидан вакил ҳисобланасиз. Сотиб олинган нарсада раҳбар рози бўлган нархдан камига келишилган суратида ҳам сизни шу ишга ёллаган одамнинг ҳаққи бўлади. Икки нарх орасидаги тафовутни ўзингизга олишингиз ҳалол бўлмайди (агар вакил қилган томон арзонроқ нархда унга керакли нарсани топиб бергани учун вакилга мукофот берса, вакил ўшани олиши мумкин).\n(“Янги масалаларнинг шаръий ҳукмлари” китобидан)\nМанба: “Fiqh.uz” веб-саҳифаси


Бир аёл икки ёш боласи билан «кўринмас қотил» қурбонига айланди - xabar.uz\nБир аёл икки ёш боласи билан...\n31.10.2021 20:02 0 2541\n28 октябрдан 29 октябрга ўтар кечаси Самарқанд вилоятининг Ургут туманида бир аёл ва унинг икки вояга етмаган фарзанди ис газидан заҳарланди.\nМаълумотларга кўра, 29 октябрь куни 38 ёшли аёл дугонасини кўргани келган. Уйга кириб, полда бир аёл ва уч бола ҳушсиз ётганини кўрди. Шундан сўнг улар энг яқин шифохонага етказилган.\nТиббий экспертиза хулосасига кўра, аёл ва унинг болалари (11 ёшли қиз ва 5 ёшли ўғил бола) ис газидан заҳарланиб вафот этган. Учинчи бола (9 ёшли бола) оғир аҳволда вилоят тиббиёт бирлашмаси реанимация бўлимига ётқизилган.\nМазкур ҳолат юзасидан терговга қадар текширув ишлари олиб борилмоқда.


Президент Мактабгача таълим вазирининг биринчи “зам”ини ишдан олди. Қолган ўринбосарлар ҳам қуруқ қолмади | Qalampir.uz\nПрезидент Мактабгача таълим вазирининг биринчи “зам”ини ишдан олди. Қолган ўринбосарлар ҳам қуруқ қолмади\nЖамият\t24 Май 23:06 22166\nБугун, 24 май куни Ўзбекистон Президенти Шавкат Мирзиёев ҳудудларда мактабгача таълим муассасалари қамровини кенгайтириш масалалари муҳокамаси юзасидан йиғилиш ўтказди.\nБолаларда мактабгача бўлган ёшда ақлий фаоллик ошади, ахлоқий ва жисмоний хислатлар шаклланади. Шу боис мактабгача таълим соҳасини ривожлантириш бўйича ҳам ташкилий, ҳам мазмун жиҳатидан кўп ишлар қилинмоқда.\nХусусан, охирги тўрт йилда боғчалар сони 5 минг 200 тадан 18 минг 300 тага ошди. Болаларни мактабгача таълим билан қамраб олиш даражаси 2 баробар ортиб, 60 фоизга етди. Давлат томонидан берилган имконият ва имтиёзлар натижасида хусусий ва оилавий боғчалар ҳам кўпайди. Бугунги кунда барча мактабгача таълим муассасаларида 1 миллион 700 минг нафар бола тарбияланмоқда.\nЛекин, бу ишлар ҳали етарли эмас. 53 та туманда боғчалар етишмайди. Масалан, Сурхондарё вилоятининг Бандихон, Денов, Қумқўрғон, Қашқадарё вилоятининг Чироқчи, Қамаши ва Китоб, Тошкент вилоятининг Янгийўл туманларида қамров даражаси жуда паст.\nТанқидий руҳда ўтган йиғилишда соҳадаги шу каби камчиликлар кўрсатиб ўтилди. Уларни бартараф этиш, мактабгача таълим қамрови ва сифатини ошириш масалалари муҳокама қилинди.\nМазкур 53 та туманда 34 минг ўринли 2 мингта оилавий боғча ташкил этиш чоралари белгиланди. Бундай боғчаларга қўшимча ишчи ёллашга рухсат бериб, қабул қилинадиган болалар сонини икки баробар ошириш таклифи маъқулланди.\nДавлат раҳбари асосийси таълим-тарбия мазмуни эканини таъкидлаб, оилавий боғчаларга ўқув қўлланма ва методик материалларни бепул етказиб бериш вазифасини қўйди. Бунинг учун давлат томонидан жами 30 миллиард сўм ажратилади. Шунингдек, бундай муассасаларни зарур жиҳозлар билан таъминлаш учун 5 фоиз ставкада 30 миллион сўмгача имтиёзли кредитлар берилади.\nОлис ҳудудларда мактабгача таълим қамровини кенгайтиришнинг яна бир манбаси – давлат-хусусий шериклик асосидаги боғчалардир. Бугунги кунда бундай муассасаларда бир бола учун 50 фоиз харажатлар субсидия қилиб келинмоқда.\nЙиғилишда ушбу субсидия миқдорини 75 фоизга етказиш, хусусий боғчаларнинг электр энергияси ва табиий газ тўловининг 50 фоизини давлат бюджетидан қоплаш бўйича кўрсатмалар берилди.\nБундан ташқари, пандемия сабабли тўлиқ қувватда ишламаган давлат-хусусий шериклик боғчаларнинг кредитлари бўйича асосий қарз тўлови муддати ҳам йил якунига қадар узайтирилди.\nДавлат томонидан янги боғчалар қуриш ишлари ҳам давом эттирилмоқда. 2021-2022 йилларда 23 та туманнинг олис ва чекка ҳудудларида 50 та мактабгача таълим муассасаси барпо этиш режалаштирилган. Бунинг учун қамров даражаси энг паст ва болалар сони 250 тадан ошган 50 та маҳалла танлаб олинган.\nПрезидент ушбу боғчаларни илғор хорижий тажриба асосида қуриш, замонавий жиҳозлар ва қўлланмалар билан таъминлаш юзасидан топшириқлар берди.\nМактабгача таълим муассасаларининг 12 минг нафар ходимини ўқитиш ва малакасини ошириш бўйича қисқа муддатли курслар ташкил этилиши белгиланди.\nЎз фаолиятида сусткашликка йўл қўйгани учун мактабгача таълим вазирининг биринчи ўринбосари лавозимидан озод этилди. Вазирнинг бошқа ўринбосарлари ҳамда вазирликнинг барча ҳудудий бошқармалари бошлиқлари ўз вазифасини бажарувчи даражасига туширилди. Уларнинг ўз лавозимига лойиқлиги кейинги фаолияти натижадорлиги таҳлили асосида кўриб чиқилиши белгиланди.\n31 Июль 13:36 50363\n31 Июль 18:28 28565\n02 Август 13:59 24132\n31 Июль 12:18 19550\n01 Август 21:20 18044


04.01.2019 й. Ёшлик даври – ғанимат - Fitrat.uz\nБош саҳифа / Жума тезислари / 04.01.2019 й. Ёшлик даври – ғанимат\nYanvar 3, 2019\t04.01.2019 й. Ёшлик даври – ғаниматda fikr bildirishni o'chirish 124 Кўришлар\nالحَمْدُ لِلَّهِ الَّذِي قَالَ فِي كِتَابِهِ: «يَا أَيُّهَا الَّذِينَ آَمَنُوا قُوا أَنْفُسَكُمْ وَأَهْلِيكُمْ نَارًا« وَالصَّلَاةُ وَالسَّلَامُ عَلَى رَسُولِهِ الَّذِي قَالَ: «أَكْرِمُوا أَوْلَادَكُمْ وَأَحْسِنُوا آدَابَهُمْ» وَعَلَى آلِهِ وَأَصْحَابِهِ أَجْمَعِينَ.\n» …اِغْتَنِمْ شَبَابَكَ قَبْلَ هَرَمِكَ وَفَرَاغَكَ قَبْلَ شُغْلِكَ…»\nسَبْعَةٌ يُظِلُّهُمُ اللَّهُ فِي ظِلِّهِ يَوْمَ لاَ ظِلَّ إِلاَّ ظِلُّهُ… وَشَابٌّ نَشَأَ فِي عِبَادَةِ رَبِّهِ …\nҲурматли жамоат! Мавъизамиз давомида “Ҳайвонот оламига нисбатан меҳр-шавқат ва ғамхўрлик кўрсатиш” мавзусида суҳбатлашамиз. Динимиз ҳайвонот оламининг ҳаётимиздаги аҳамияти ва инсониятга манфаатини воқеъликка мувофиқ ҳолда эътиборга олади ҳамда керакли кўрсатмаларни беради. Қуръони каримнинг бир нечта суралари ҳайвонларнинг номлари билан аталди. Баъзи оятларда чорва молларининг одамларга манфаатлари неъмат ўлароқ санаб ўтилган (Наҳл сураси, 5-7 оятлар). Пайғамбаримиз саллаллоҳу алайҳи васаллам ҳайвонларнинг ҳам ҳуқуқлари борлигини асослаб бердилар. Авваламбор ҳайвонларга азият (озор) бермаслик керак. Пайғамбаримиз саллаллоҳу алайҳи васаллам юз қисмига тамға урилган эшакни кўриб: “Бунга тамға урганни Аллоҳ лаънатласин!” – дедилар (Имом Муслим ривояти). Яна ҳайвонларни “мусла” қилиш (тирик ҳайвонларни аъзоларини кесиб ўлдириш)дан ҳам қайтарилганмиз. Демак, ҳайвонларга озор бериш, азоблаш ва уларга шафқат кўрсатмаслик шариатимизда жиноят ҳисобланади. Ҳайвонларни қамаб қўйиб, очликдан ўлдириш ҳаромдир. Ҳадиси шарифда бир мушукни қамаб қўйиб қийнаган аёлнинг азобланиши ҳақида хабар берилди (Имом Бухорий ривояти). Кунларнинг бирида Пайғамбаримиз саллаллоҳу алайҳи васаллам эти суягига ёпишиб кетган туяни кўриб қоладилар ва: “Бу тилсиз ҳайвонлар тўғрисида Аллоҳдан қўрқинглар. Минишга яроқли қилиб мининглар, ейишга яроқли қилиб енглар”, – дедилар (Имом Абу Довуд ривояти). Ҳар бир ҳайвонни нима учун яратилган бўлса, шу ишда фойдаланиш ҳам динимизнинг кўрсатмаларидан биридир. Бир ҳадиси шарифда: “Уловларингиз устини минбар қилиб олишдан сақланинглар…”, – дейилган (Имом Абу Довуд ривояти). Бунинг маъноси, кимнидир кутаётганда, савдо сотиқ қилаётганда ёки бошқа ишларни қилаётганда уловни устига миниб турманг, деганидир. Ҳадиси шарифларда тирик жонзот (товуқ, қўй, эчки кабилар)ни ўқ отишга нишон қилиб олишдан қайтарилади (Имом Бухорий ривояти).\nКейинги ТИЙИШГА ЭНГ ЛОЙИҚ АЪЗО


Мутахассислар энг хавфсиз браузерни аниқлашди - Terabayt.Uz\nМутахассислар энг хавфсиз браузерни аниқлашди\nАҚШда ҳар йили дунёдаги энг кенг оммалашган браузерлар, иловалар ва операцион тизимларнинг хавфсизлигини аниқлашга қаратилган Pwn2Own номли турнир ўтказилади. Бу гал браузерларни бузиб кириш бўйича тестлар қилиниб, Microsoft Edge, Safari, Chrome ва Internet Explorer каби дастурларнинг муҳофазаси синовдан ўтказилди, деб ёзади «Экономика Сегодня» нашри.\nБраузерларни текшириш учун, фойдаланувчиларнинг шахсий маълумотлари хавфсизлиги масалаларига ихтисослашган X41 D-Sec компанияси мутахассислари жалб этилди.\nБузиб киришнинг хилма-хил усуллари бўйича ўтказилган узоқ муддатли ва пухта текширувлар натижасида, нисбатан хавфсиз браузер сифатида Google Chrome эътироф этилди. Экспертларнинг сўзларига кўра, ушбу дастур компьютерга қилиниши мумкин бўлган ҳужумларни қайтариш учун кўплаб имкониятларга эга. Масалан, у муайян усуллар ёрдамида компьютернинг файллар тизимига, шунингдек, операцион тизим реестрига киришни тақиқлай олади.\nАммо, мутахассисларнинг таъкидлашича, Google Chrome’нинг ўзини ҳам бузиб кириш мумкин экан. Хакерлар бунда фойдаланувчиларнинг ўзлари браузерга қўшимча тарзда ўрнатиб олган кенгайтмалардан фойдаланишар экан.\nШунингдек, интернетдаги анонимлик учун махсус браузерлар ҳамда Android учун энг зўр браузерлар ҳақидаги мақолаларимиз билан ҳам танишиб чиқишни тавсия этамиз.\n#Google Chrome #браузер #иловалар #интернет хавфсизлиги #хавфсизлик


Тошкент вилояти солиқчиларига янги «Nexia-3» ва «Gentra» автомобиллари берилди\nтопшириш тантанали маросими бўлиб ўтди. Бу ҳақда Тошкент вилояти давлат солиқ бошқармаси Жамоатчилик билан алоқалар ва ҳуқуқий ахборот шўъбаси ... берилиши муносабати билан табриклади. Фото: Тошкент вилояти давлат солиқ бошқармасиТадбирда вилоят самарали фаолияти юритиб келаётган ...\nасосан, Эшматов Срожиддин Тоғаймуродович Сурхондарё вилояти давлат солиқ бошқармаси бошлиғи этиб тайинланди. Бу ҳақда Давлат солиқ ... тамомлаган. Ушбу лавозимга тайинлангунга қадар Қашқадарё вилояти давлат солиқ бошқармаси бошлиғининг биринчи ўринбосари лавозимида ишлаб ...\nХронометраж нима, у жаримага тортадими?\nйил сентябрь ойининг 20 куни давомида Тошкент шаҳар давлат солиқ бошқармаси томонидан 494 та хўжалик юритувчи субъект фаолиятида ... солиқ тўлашдан бўйин товлаш сифатида малакаланади. Тошкент шаҳар давлат солиқ бошқармасинингЖамоатчилик билан алоқалар ва ҳуқуқий ахборот ...


35:18 Мухаммад Содик | Коран\n← 35:17 Мухаммад Содик\n35:19 Мухаммад Содик →\n35:18 Мухаммад Содик\nЎзи юкли жон ўзга жоннинг юкини кўтара олмас. Юки оғир жон ўз юкига (бошқани) чақирса-да, ундан ҳеч бир нарса кўтарилмас. Гарчи (чақирилган) қариндош бўлса ҳам. Сен фақат ғайбдаги Роббиларидан қўрқадиган ва намозни тўкис адо этганларни огоҳлантирурсан. Ким покланса, Ўзи учун покланур. Қайтиш Аллоҳгадир. [i]\nҚиёмат кунида гуноҳи кўп жон уни енгиллатиш мақсадида энг яқин қариндошини ёрдамга чақирса ҳам, унинг гуноҳидан бирор нарса кўтарилмайди. Чунки яқин қариндошнинг ўзи юкини кўтара олмай хуноб бўлаётган бўлади. Кофир ҳам, мўмин ҳам фақат Аллоҳга қайтади. Бошқага эмас. Ана ўшанда Аллоҳ таоло ўзи билиб ҳисоб-китоб қилади. Кофир ва осий жазосини, мўмин-мусулмон мукофотини олади. [↩]


Суперлига. Бугун 10 ва 13-тур доирасида қолдирилган учрашувлар бўлиб ўтади 22\nСуперлига. "Пахтакор" Бекободда ғалаба қозонди 123\n"Суперлигада юқори савияда ҳакамлик қилинади. Шомуродов Дзюбадан кучлироқ". Россиялик ҳакам – Ўзбекистон, мамлакат футболи ва уруш ҳақида 12\nОФК кубоги. "Сўғдиёна" - "Алтин Аср" 3-1\n"Сўғдиёна" - "Алтин Аср" видеоси.\nҲозирда ишсиз бўлган 10 нафар таниқли мураббий\nБугунги кунда мураббийларнинг ўрни беқиёс, аммо ўз нуфузига эга шундай мутахассислар борки, улар бугунги кунда ишсиз. Шундай инсонларнинг 10 нафари билан танишамиз.\n2118 1 04 июл, 16:04\n"Барселона" ярим ҳимоячиси Пуч "Фиорентина" билан музокаралар олиб бормоқда\n"Барселона" хавбеки Рикард Пучнинг келажаги яқин кунларда ҳал бўлиши мумкин.\n3048 1 04 июл, 15:40\n"Фулхэм" 25 млн евролик трансферни амалга оширди\n"Фулхэм" ярим ҳимоячи Жоау Пальиньяни "Спортинг"дан харид қилди.\n1862 0 04 июл, 15:30\nOlamsport: Волкановски Хабиб Нурмагомедовнинг натижасини такрорлади, "Конья-2021"да терма жамоаларимиз рақибларини билиб олишди\n6272 9 04 июл, 15:18\nМЮ бош мураббийи шахсан Роналду билан унинг келажагини муҳокама қилмоқчи\n"Манчестер Юнайтед" бош мураббийи Эрик тен Хаг ҳужумчи Криштиану Роналду билан кўришиб, у билан суҳбатлашишни режалаштирмоқда.\n13363 17 04 июл, 15:04\nВиталий Левченкога "Нефтчи"да кимлар кўмаклашиши маълум\nФарғонанинг "Нефтчи" жамоасига яқинда украиналик мураббий Виталий Левченко тайинланди.\n4605 0 04 июл, 14:45\nМЮ ва "Арсенал" Дибала борасида таклиф берди. Форвард йилига 6+1 млн евро олмоқчи\nБир неча клублар "Ювентус" собиқ форварди Пауло Дибала борасида таклиф беришди.\n20796 15 04 июл, 14:21\nРасман: "Манчестер Сити" йирик трансферни амалга оширди\n"Лидс" ярим ҳимоячиси Калвин Филлипс "Манчестер Сити"га ўтди.\n4644 3 04 июл, 13:58\nДюмфрис "Манчестер Юнайтед"га ўтишни рад этмоқчи\n"Интер" ҳимоячиси Дензел Дюмфрис "Манчестер Юнайтед"га ўтишни истамайди.\n8727 26 04 июл, 13:35\nРасман: "Арсенал" Габриэль Жезуснинг трансферини эълон қилди\n"Арсенал" "Манчестер Сити"дан ҳужумчи Габриэль Жезуснинг трансферини эълон қилди.\n2066 0 04 июл, 13:15\n"Милан" Асенсиони шу ёзда 25 млн еврога харид қилишга тайёр\n"Милан" "Реал"га ярим ҳимоячи Марко Асенсионинг трансфери борасида таклиф берди.\n4465 8 04 июл, 12:51\nВиталий Левченко "Wyscout" билан ишлайди\nХабарингиз бор, "Истиқлол" (Тожикистон) собиқ бош мураббийи Виталий Левченко яқинда Фарғонанинг "Нефтчи" клуби бош мураббийи этиб тайинланди.\n4177 2 04 июл, 12:27\n"Лидс" 35 миллион евролик трансферни амалга оширишга тайёр\n"Зальцбург" ярим ҳимоячиси Муҳаммад Камара фаолиятини Англияда давом эттириши мумкин.\n2327 2 04 июл, 12:03\nМемфис Депай "Барселона"га қайтиш олдидан таътилини узайтирмоқчи\n"Барселона" ҳужумчиси Мемфис Депай иложи борича тезроқ Каталония клубига қайтишни хоҳлайди.\n16192 12 04 июл, 11:50\n"Суперлигада юқори савияда ҳакамлик қилинади. Шомуродов Дзюбадан кучлироқ". Россиялик ҳакам – Ўзбекистон, мамлакат футболи ва уруш ҳақида\nУ Ўзбекистон миллий терма жамоаси қачон Жаҳон чемпионатига чиқишини айтди.\n1260 0 04 июл, 11:40\nЛаутаро Мартинес фаолиятини "Интер"да давом эттиришини тасдиқлади\n"Интер" форварди Лаутаро Мартинес ушбу ёзда жамоадан кетмаслигини тасдиқлади.\n11433 8 04 июл, 11:39\n"Бунёдкор" Димитрие Побуличнинг халқаро трансфер сертификатини яқин кунлар ичида олади\n"Бунёдкор" футбол клуби ёзги трансфер ойнаси очилганидан тезкорлик билан фойдаланиб, бугуннинг ўзидаёқ хорватиялик ҳужумкор ярим ҳимоячи Димитрие Побуличнинг халқаро трансфер сертификатини Ереваннинг "Арарат" клубидан олишга киришади.\n923 0 04 июл, 11:17\n"Бенфика" ва "Атлетико" собиқ форварди Сальвио Мексиканинг "Пумас" клубига ўтди\nФорвард Эдуардо Сальвио Мексиканинг "Пумас" клуби билан шартнома имзолади.\n1353 0 04 июл, 10:55\n"Монако" Белотти билан тўрт йиллик шартнома имзолашга тайёр\nИталия терма жамоаси ҳужумчиси Андреа Белотти тез орада "Монако" ўйинчисига айланади.\n6084 6 04 июл, 10:31\nМЮ тез орада Маласианинг трансферини эълон қилади\n"Фейеноорд" ҳимоячиси Тирелл Маласиа тез орада "Манчестер Юнайтед"га ўтади.\n2831 0 04 июл, 10:12\nКувайтда бўлиб ўтадиган Осиё кубогига тайёргарлик кўриш мақсадида Ўзбекистон футзал миллий терма жамоаси бугун Тошкентда йиғин бошлайди\nМашғулотлар 18 июлга қадар давом этади.\n3474 0 04 июл, 10:00\n“Ювентус” форварди МЛС клубига ўтди\nТуринликлар ҳужумчиси Жакомо Вриони “Нью-Инглэнд Революшн” аъзосига айланди.\n1757 0 04 июл, 09:50\n“Вильярреал” Бельерин учун “Арсенал”га қанча таклиф этаётгани маълум\nАввалроқ, “Арсенал” ҳимоячисига “Атлетико” қизиқаётгани айтилганди.\n7461 6 04 июл, 09:40\nЎзбекистон футбол федерацияси ҳамда Ўзбекистон Миллий Олимпия қўмитаси собиқ президенти Мираброр Зуфарович Усмонов ҳаёт бўлганида бугун 75 ёшни қарши олган бўлар эди.\n7879 3 04 июл, 09:25\n“Сантос” президенти: “У қайтаман деб айтган”\n“Сантос” раҳбари Андрес Руэда ПСЖ форварди Неймар ҳақида гапирди.\n7855 5 04 июл, 09:10\n40 млн сўм! РПЛ янги мавсумида ҳакамлар ўйин учун қанча маош олиши маълум\nОхирги кунларда Москва вилоятида РПЛ ҳакамлари йиғилиши бўлиб ўтмоқда.


hidoyat.uz – “Мовароуннаҳр” нашриётининг сайти - Ростгўйлик эзгуликка бошлайди\nРостгўйлик эзгуликка бошлайди\nПайғамбаримиз Муҳаммад (соллаллоҳу алайҳи ва саллам) шундай деганлар:\n“Гапларнинг ёмони бу ёлғончиликдир, ёлғонни ҳазил билан ҳам, жиддий ҳам гапириб бўлмайди. Ота ўз болаларига бирон нарсани ваъда қилиб, кейин уни бажармай қўймасин! Ростгўйлик эзгуликка бошлайди, эзгулик эса жаннатга. Ёлғончилик ёвузликка бошлайди, ёвузлик эса жаҳаннамга. Ростгўй одамга яхши баҳо, ёлғончи одамга ёмон баҳо берадилар. Ростгўй одам чин сўзи билан бора-бора Аллоҳ ҳузурида “сиддиқ” (содиқ) деб ёзиб қўйилади. Ёлғончи ҳам бора-бора унинг ҳузурида “каззоб” (ёлғончи) деб ёзиб қўйилади.\nЧақимчилик ҳам ёмон иллатдир, чунки у туфайли одамлар ўртаси бузилади. Чақимчилик ўзи нима, биласизларми? У – одамларнинг гапларини (уларнинг ўзаро муносабатларини бузиш ниятида) бир-бирларига ташимоқликдир”.\n“Ростгўй, ишончли савдогар пайғамбарлар, сиддиқлар ва шаҳидлар билан бирга бўларлар”.\n“Ёлғон гувоҳлик берувчининг оёқлари ердан қўзғалмай туриб, Аллоҳ унга дўзахни раво қилиб қўяди”.


Ёқани “безаган” тилла\n19:09 / 13.09.2017\nАндижон вилояти божхона бошқармаси ходимлари тилла ва заргарлик буюмларининг ноқонуний олиб кирилишига доир навбатдаги божхона қоидабузарлигини фош қилишди. Бу ҳақда KUN.UZ’га Андижон вилояти божхона бошқармаси ахборот хизмати хабар берди.\n“Дўстлик” чегара божхона комплекси орқали қўшни давлатдан кириб келаётган хорижий фуқаро З.Т.нинг божхоначилар қаршисида безовталаниши бежиз эмас экан.\nУшбу аёл белгиланган тартибда ва холислар иштирокида шахсий кўрикдан ўтказилганда йўловчи божхона декларациясида ва божхона ходимларининг оғзаки сўрови пайтида маълум қилмасдан туриб, 31 дона тилла тақинчоқларни олиб киришга урингани фош бўлди.\nБожхоначиларнинг кўзини шамғалат қилиш мақсадида ушбу аёл узук ва сирғаларни кўйлагининг ёқаси остига яширинча тикиб қўйган, шунингдек. 1 дона занжирни кўйлагининг узун енги остидан билагига ўраб олган экан. Шу тариқа З.Т. қиймати салкам 23 млн. сўмлик 114,6 гр. тиллаларни ноқонуний равишда олиб кирмоқчи бўлган.\nЭслатиб ўтамиз, Ўзбекистон Республикаси худудига жисмоний шахслар томонидан товарларни акциз солиғи солинмасдан олиб киришнинг рухсат этилган меъёрларига мувофиқ умумий оғирлиги 30 граммдан ортиқ бўлмаган қимматбаҳо тошлар ва қимматбаҳо металдан тайёрланган 5 донагача заргарлик буюмларини олиб киришга рухсат этилади.\nАндижон божхона тилла


Видео: Туркманистон президенти коммандос қиёфасида кўриниш берди\n21:50 / 02.08.2017\nИнтернетда Туркманистон президенти Гурбангули Бердимухамедов коммандос кўринишида бўлган ролик жойлаштирилди.\nБердимухамедов роликда камуфляж кийимида автомат, милтиқ ва тўппончадан отаётгани, пичоқни устамона улоқтираётганини кўриш мумкин. У буларнинг барчасини 100 фоиз аниқлик билан, ҳарбийлар олқишлари остида бажармоқда. Роликка қолдирилган изоҳларда Бердимухамедов жангари фильмлар қаҳрамонларига қиёсланган. Изоҳ қолдирганлардан бири Бердимухамедовга “Туркменатор” деб ном ҳам берган. Бошқа бир фойдаланувчи эса суратга олиш усули ҳинд киносини эслатиб юборишини айтган.\nТуркманистон давлат ахборот агентлиги сайтида президент Ашхободнинг жанубий қисмидаги қўшинлар тайёрлигини текширгани маълум қилинган.\n“Мамлакат раҳбари бу ерда тақдим қилинган энг янги жанговар қуролни қўлига олиб, нишонни аниқ ура олишини намойиш қилди, бу эса у юқори даражадаги ҳарбий тайёргарликка эгалигининг исботи бўлди. Сўнгра президент тўппончадан нишонга ўқ узишда усталигини намойиш қилди. Олий қўмондон штик-пичоқлар билан нишонни уриб, совуқ қуролга моҳирона эгалик қилиш бўйича малакаларини намойиш қилди», деб айтилган хабарда.\nТуркманистон Гурбангули Бердимухамедов


Бунинг учун аввало фидойи бўлиш, халқни севиш керак — Президент ҳоким ёрдамчиси — ёшлар етакчиси лавозимларини жорий этиш масаласи ҳақида - Халқ сўзи\n22:51 23 Ноябрь 2021 Сиёсат\n— Дунёда бундай тажриба ҳам, китоб ҳам йўқ. Бунинг учун аввало фидойи бўлиш, халқни севиш керак. Бу икки лавозимда ишлайдиганлар маҳаллада ислоҳотлар пойдевори бўлади.\nУлар тадбиркорликни ривожлантириш, ишсизликни камайтириш, ёшларни қўллаб-қувватлаш бўйича давлат сиёсатини амалга оширади. Бу жуда катта масъулият ва шараф, — деди Президент.


03 август 2020, Тошкент вақти: 14:23\nОзодлик Жиззах шаҳри марказида милиция зобити ўрта ёшлардаги аёлнинг сочини икки қўли билан тортаётгани акс этган видеони эълон қилганидан бир кун ўтиб мазкур воқеа бўйича шаҳар прокуратураси суриштирув бошлади. Бу маълумотни Озодлик 16 август куни Жиззах шаҳар ички ишлар бўлимидан олди.\nҲодиса Жиззахдаги Grand Royal меҳмонхонаси олдида сешанба куни эрталаб рўй берган.\nОзодлик аёлни сочидан тортиб, унга куч қўллаган милиция зобити Жиззах шаҳрининг Бобур маҳалласида участка нозири бўлиб ишловчи лейтенант Дилшод Маҳмудов эканини аниқлади.\nЖиззах шаҳар ички ишлар бўлими мулозимининг Озодликка айтишича, Маҳмудов ҳодисадан бир кун ўтиб, Жиззах шаҳар прокуратурасига чақиртирилган ва сочидан тортган аёлнинг шикоят аризаси асосида унга нисбатан маъмурий иш очилган.\n- Бу билан прокуратура шуғулланяпти, нима бўлганини улар билишади, - деди Жиззах шаҳар ИИБ мулозими.\nЗўравон милиция зобити устидан суриштирув бошланганини Жиззах шаҳар прокуратураси мулозими ҳам тасдиқлади.\n- Бу бўйича бир аёлдан шикоят келиб тушди бизга ва шу шикоят асосида бугун Маҳмудов сўроққа чақиртирилди. Бу бўйича суриштирув олиб бориляпти, - деди Озодлик билан суҳбатда Жиззах шаҳар прокуратурасининг исми сир қолишини истаган ходими.\nАёл ва милиция нозири ўртасидаги тўқнашувга нима сабаб бўлгани маълум эмас.\nПрокуратура мулозими тергов сири важидан бу ҳақда маълумот беролмаслигини айтди.\nОзодлик участка нозири Дилшод Маҳмудовнинг ўзи билан ҳам боғланди.\nБироқ 5 минутдан кейин ҳам, 1 соатдан кейин ҳам участка нозири қўнғироқларга жавоб бермади.\nЗўравон милиция ходимлари\nЎзбекистонда ички ишлар ходимларининг куч қўллаши кўп учрайдиган холатдир.\nЎтган ҳафта тошкентлик 25 яшар ҳомиладор аёл кечқурун Юнусобод туманидаги Хотира майдонида сайр қилиб юрганида уни ички ишлар ходимлари фоҳишаликда гумонлаб, машинага тиқиб ички ишлар бўлимига олиб кетгани ҳақда Озодликка гапириб берган эди.\nЮнусобод тумани ички ишлар бўлимининг ўзини таништирмаган мулозими, 7 август куни шундай воқеа бўлганини тасдиқлади ва бу ишга Хотира майдони участка нозири Бобур Тўхтаев масъул эканлигини айтган.\nЎтган йил март ойида эса Самарқандда икки нафар милиция ходими бир аёлни машина юкхонасига солишга уринаётгани тасвирланган видео Озодликка келиб тушган эди.\nБундан аввал Тошкентда фуқаролик кийимидаги милиция ходимлари ва маҳаллий участка нозири Чилонзордаги хонадонда икки йигитни сўкиб дўппослаши акс этган видеони Озодлик эълон қилган эди.\nВидеода аёллар ич кийимини кийиб олган трансвестит йигит "Илтимос қўйиб юборинглар, оилам бор" деганини эшитиш мумкин.\nОператив ходим эса унинг юзига тепиб "Хозир шу кўринишда РОВДга кетасан" деб пўписа қилади.\nЎзбекистон президенти Шавкат Мирзиёев февраль ойида ўтказган селектор йиғилишида милиция фаолиятини қаттиқ танқид қилиб, халқнинг улардан норози эканлигини уқтирган эди:\n- Ўтган йили 4518 нафар ходим, шундан 966 нафар ходим салбий ҳолатларга кўра ички ишлар идораларидан бўшатилган. Улардан аксарияти порахўрлик, мансаб ваколатини суиистеъмол қилиш, мансаб ваколатлари доирасидан четга чиқиш каби жиноятларни содир этган. Бундай ҳолатда аҳоли орасида ички ишлар ходими обрўсини қандай қилиб ошириш мумкин? Қонун ҳимоячиларининг ўзи жиноят содир этса, оддий одам дардини кимга айтиши керак? –деган эди Мирзиёев.


Лансол – medu.uz – Дорилар ҳақида маълумотлар ўзбек тилида\nHome Йўриқномалар Лансол\nПрепаратнинг савдо номи: Лансол\nТаъсир этувчи модда (ХПН): лансопразол\nфаол модда: 8,5% ли лансопразол микрогранулалари (30 мг лансопразол хисобида) 352,9 мг.\nТаърифи: №1 ўлчамли қаттиқ желатин капсулалар. Корпуси – яшил, қопқоғи – яшил.\nКапсула ичидагиси – оқ рангли микрогранулалар.\nФармакотерапевтик гуруҳи: меъда ва ўн икки бармоқли ичак ярасига қарши восита\nАТХ коди: А02ВС03\nЛансол меъдада хлорид кислота секрециясини сусайтиради. Бензимидазол ҳосиласи ҳисобланади. Таъсир механизми Н+-К+-АТФ-аза ингибиция қилиши билан боғлиқ. Препарат меъданинг париетал хужайраларида фаол сульфонамид ҳосилаларигача метаболизмга учрайди. Бу метаболитлар Н+-К+-АТФ-азанинг сульфонгидрил гуруҳларини фаолсизлантиради, шундай қилиб хлорид кислотаси секрециясини якуний босқичини блоклайди. Кўпроқ даражада кечасига қабул қилинганида, пепсин ишлаб чиқарилишини тормозлайди. Меъда шиллиқ қаватининг оксигенациясини ошириб ва бикарбонатлар секрециясини кўпайтириб, шунингдек ҳимоялаш таъсирини кўрсатади. Лансол овқатн ҳазм бўлиш жараёнига таъсир қилмайди, бироқ яққол антихеликобактер фаолликка эга.\nҚабул қилинганидан сўнг Лансолнинг плазмадаги максимал концентрацияси 1,5-2,2 соат давомида аниқланади. Овқат қабул қилиш препаратни сўрилиши ва биокираолишлигини пасайтиради, бироқ препаратнинг меъда секрециясига тормозловчи таъсири овқат қабул қилишгача ва кейин бир хил бўлиб қолаверади. Лансол жигар орқали биринчи ўтишда фаол метаболизмга учрайди ва организмдан сийдик ва аҳлат билан чиқарилади.\n– зўрайиш босқичидаги меъда ва ўникки бармоқ ичакнинг яра касаллиги;\n– Золлингер-Эллисон синдроми;\n– стресс яралар;\n– меъда ва ўникки бармоқ ичакнинг яра касаллиги бўлган инфекцияланган беморларда меъда шиллиқ қаватида Helicobacter pylori эрадикациясида қўлланилади.\nЎникки бармоқли ичакнинг яра касаллигида ва стресс яраларда суткада 30 мг дозада (1 қабул эрталаб) 2-4 ҳафта давомида буюрилади.\nМеъданинг яра касаллигида ва эрозив-ярали эзофагитда суткада 30 мг дан 4-8 ҳафта давомида буюрилади. Оғир ҳолларда препаратнинг дозаси суткада 60 мг гача оширилади.\nМеъда шиллиқ қаватида Helicobacter pylori аниқланганида 30 мг дан суткада 2 марта антибиотиклар (кларитромицин ёки амоксициллин) билан 10-14 кун давомида буюрилади.\nЗоллингер-Эллисон синдромида препарат дозаси кислота ишлаб чиқарилишининг базал даражаси соатига 10 ммолдан камроққа эришилгунича шахсий танланади.\nКапсулаларни чайнамасдан ютиш керак.\nДиарея, қоринда оғриқ, кам ҳолларда – қабзиятлар, бош оғриғи, бош айланиши, кам ҳолларда – фарингитлар, ринитлар, тери тошмалари, депрессиялар, миалгиялар кузатилиши мумкин.\n– лактация даврида қўллаш мумкин эмас.\nАлюминий ва магний гидроксидларини сақловчи антацидларни, Лансол қабул қилгандан кейин камида 2 соат ўтгач қабул қилиш керак.\nКлиник тадқиқотларда Лансолни диазепам, пропроналол, варфарин, преднизолон, фенитоин ёки теофиллин метаболизмига қандай бўлмасин аҳамиятли таъсири кузатилмаган. Препаратни перорал контрацептивлар билан бирга қўллаш эндоген гормонлар даражасининг ўзгаришини чақирмаган.\nХавфли ўсма борлигини истисно қилиш учун даволаш олдидан ва даволаш тамом бўлганидан кейин, албатта эндоскопик назорат керак, чунки Лансол билан даволаш симптоматикасини ниқоблаши ва тўғри ташхисни орқага суриши мумкин.\nЖигар етишмовчилиги бўлган беморларга препаратни эҳтиёткорлик билан буюрилади.\nБолаларда препаратни қўллашнинг самарадорлиги ва хавфсизлиги ҳақида клиник маълумотлар йўқ.\nПрепаратни ҳомиладорликнинг биринчи уч ойлигида ва лактация даврида (эмизиш) қўллаш мумкин эмас.\nПрепаратни ҳомиладорлик вақтида (II ва III уч ойлиги) эҳтиёткорлик билан буюриш лозим.\nПрепаратни психомотор реакциялар тезлигига ва эътибор концентрациясига нохуш таъсири хақида маълумотлар йўқ. Бироқ, алоҳида ҳолларда ножўя самаралар чегараланган психофизиологик қобилиятларни чақириши мумкин.\n600 мг лансопразолни бир марта қабул қилганда дозани ошириб юборилишининг клиник кўринишлари кузатилмайди. Лансопразол билан дозани ошириб юборилишида беморни кузатиб туриш, тутиб турувчи ва симптоматик даволашни ўтказиш тавсия этилади. Гемодиализ самарасиз.\nКапсулалар 30 мг дан, ўрамда 10 капсула\n10-250С ҳароратда сақлансин


Гриппга қарши универсал вакцина учун 12...\n28.04.2018 22:24 0 1167\nФото: «The Economic Times»\nФан тараққиёти ва гриппга қарши вакциналар жуда кўплигига қарамасдан, гриппнинг барча турларидан ҳимояловчи универсал вакцина ҳанузгача ишлаб чиқилмаган. «Usa.one» хабар беришича, жаҳондаги энг нуфузли ва бой инсонлар қаторига кирувчи Билл Гейтс ва Ларри Пейж гриппга қарши универсал вакцина яратиш учун 12 миллиapд доллар маблағ ажратишди. Универсал восита исталган штамм, жумладан, унинг пандемик турлари (даволовчи воситалар ишлаб чиқарилмаган турлари) га қарши кураша олиши керак.\nБутунжаҳон иммунизация ҳафталиги ва салкам 42 миллион кишининг ўлимига сабаб бўлган испан гриппи пандемиясининг 100 йиллиги муносабати билан бу қадам ташланди. Технологик магнатлар исталган ёш тоифасида ва давлат соғлиқни сақлаш дастурлари орқали кенг фойдаланиш мумкин бўлган иммунобиологик дорини ишлаб чиқиш бўйича тадқиқотлар учун грантни тасдиқлашди.\nГрант олиш учун мурожаатлар 22 июнгача Билл ва Мелинда Гейтслар фонди сайтида қабул қилинади. Грант ғолиби инқилобий тиббий восита ишлаб чиқиш учун маблағдан ташқари ҳомийлардан 250 мингдан 2 миллион долларгача мукофот пули ҳам олади.\nЖамият 18/02, 13:00\nЖамият 30/07, 17:57


Мукаррама Муродова. «Мен — даврнинг кичик парчаси...» (1990) - www.ziyouz.uz\nБош саҳифа МатбуотҚайта қуриш даври матбуотиМукаррама Муродова. «Мен — даврнинг кичик парчаси…» (1990)\nЎзбек совет шеъриятининг баҳор фаслида чақмоқдек ярқираб, «Ҳаёт учун биз гўё кўкдан отилган юлдуз», деб эркаланган шоир Усмон Носирнинг ижодий парвози тарихимизнинг «қаноти куйган», «умр тепасида мушт туйган» даврига тўғри келди.\nШоир «Сўзла, тарих — чол» шеърида бор ҳақиқатни «сочлари оқарган… тарих сўзласин», деган эди. Бинобарин, ушбу мақоламизда асосан тарихнинг ўзини сўзлатиш ва тарихий далиллар тили билан сўзлашни маъқул кўрдик.\nУсмон Носир 1912 йилнинг 13 ноябрида Наманган шаҳрининг «Чуқур кўча» даҳасида, камбағал косиб оиласида туғилди. Отаси Маматхўжанинг бевақт вафотидан сўнг, у 1916 йили Носирҳожи Мамасодиқ ўғли тарбиясига ўтади.\nНосирҳожи Мамасодиқ ўғли қўқонлик, маърифатли киши эди. 1885 йили Қўқонда, ўзига тўқ деҳқон оиласида таваллуд топган. Бошланғич саводини чиқаргач, рус-тузем мактабига ўқишга кирган. Рус тилида 4 йил таҳсил кўрган. Отасининг дўсти Омонхўжа Салимхўжаев ёрдамида 2-пахта заводида ишлай бошлаган. 1902 йили Андижон зилзиласи бу хонадонга ҳам фалокат келтиради: Унинг ҳомиладор хотини фожиали вафот этади. Бу дардга чидай олмаган Носир Наманган шаҳрига йўл олади ва пахта заводида ҳисобчи ёрдамчиси бўлиб ишлашни давом зттиради. У бу ерда холаси Тошбувиникида яшаб, ёр-дўстлар орттиради. Улар билан бир неча йил Арабистон сафарида бўлади. Носирҳожи Макка зиёратидан қайтиб келганида, унинг қариндошлари 4 яшар ўғли билан бева қолган Холамбибига совчи бўладилар… Носирҳожи ёруғ дунё юзини кўрмай нобуд бўлган фарзандини қайта топгандек, Усмонга ота бўлиб қолади.\n1919-1923 йиллари Қизил Армиянинг турли қисмларида таржимонлик қилган Носирҳожи кейинчалик, то умрининг охиригача, турли совет идораларида ишлайди.\nНосир ота Усмоннинг болалик йилларини хотирлар экан, шундай деб ёзади: «Усмон тўрт фарзандим орасида яккаю ягона ўғил эди. У ёшлигида жуда шўх, китобга, ўқишга ниҳоятда ўч эди. 6 ёшидан мустақил ўқишга берилди. Ўн ёшида, назаримда, у ўқимаган китоб қолмади. Унинг китобга бу қадар ўчлигини сезгагғ укам Ибодхон: «Ўғлингиз катта одам бўладиган кўринади, уни ўқитайлик», деб Усмонни Қўқондаги «Дорулшафақа» деб аталган болалар уйига олиб бориб берди».\n1921—24 йиллари бошланғич мактабда ўқиган Усмон 13 ёшида Қўқондаги 3-интернатда яшай бошлади. Маълумки, 20-30 йиллари интернатлар энг ишончли маърифат ўчоқлари ҳисобланган. Ўзбек совет зиёлиларининг тўнғич авлодига мансуб кўпгина шоир ва олимлар, давлат арбоблари интернатлар бағрида етилганлар.\nАдабиёт ҳавасманди Усмон интернатда тўгаракка қатнашади, 6—7-синфларда ўқиб юрган даврида илк. шеърлари интернат деворий газетасида чиқади. Ёшларда шеъриятга муҳаббат уйғотган ўқитувчи Мухтор Муҳаммадий дўсти Ҳамза Ҳакимзода Ниёзийни тез-тез интернатга таклиф этиб турар, адабий суҳбатлар уюштирарди «Бизнинг кўзгу» деворий газетаси кейинчалик Усмоннинг ташаббуси билан қўлёзма журналга айлантирилган.\nУсмон Носиров ҳам интернатни аъло битирувчилар сафида 1929 йили Ленинградга саёҳатга боради ва у ердаги Путилов номидаги завод ишчиларига ўзининг «Октябрь қаҳрамонларига» шеърини ўқиб беради.\nУсмон Носир 1929—30 йиллари Қўқондаги таълим-тарбия курсида илмий мудир ва ўқитувчи бўлиб ишлади. 1930 қили дўсти Темур Фаттоҳ билан бирга Москвадаги Кинематография институтининг сценарийчилик факультетига ўқишга киради, лекин бетоблик туфайли, бир йилдан сўнг Қўқонга қайтиб келиб яна ўз ишини давом эттиради.\nУ 1932 йилнинг кузида Самарқанддаги Педакадемия (ҳозирги САМДУ) нинг филология факультетига ўқишга кирди. «Биз Педакадемияга Усмон Носир, Амин Умарий, Адҳам Ҳамдам ва Иброҳим Назарийни кириш имтиҳонисиз қабул қилганмиз, — деб эслайди ўша даврда факультет декани бўлиб ишлаган, ҳозирда республика миқёсидаги пенсионер Рауф Бойжонов. — Факультетда адабий ҳаёт қайнарди, бу қайноқ ҳаётига асосан шу талабаларимиз бошқарарди».\nУсмон Носир талабалик йилларида фавқулодда жозибали, эҳтиросли шеърлари билан жумҳуриятга танилди. Унинг машҳур «Ёшлик», «Бобомнинг фалсафаси тугатилаётир», «Бодом гуллаган кеча», «Клим Ворошилов» сингари шеърлари ана шу йиллар маҳсулидир. Шоирнинг «Меҳрим» шеърлар китобига киритилган «Саёҳат эсдаликлари» туркумидаги «Хайр, Севан», «Мовийлик денгизи», «Чаренц», «Шафақ ўчай деб қолди», «Йўлчи» каби шеърлари, «Нахшон» поэмаси ҳам талаба Усмоннинг таътил кунларида Кавказ ва Шимолга саёҳати таассуротларидир:\n«Самарқанд шаҳрида яшовчи И. нинг аёли ниҳоятда гўзал эди, — деб суҳбатни давом эттиради Р. Бойжонов. — Унинг малоҳатига кўплар қатори Усмон ҳам бир йигитга хос суқ билан қараркан… Раҳбарлардан бири буни рашк қилиб, «Усмон Носир устидан ректоратга шикоят тушди», деб туҳмат уюштиради. Усмонни дорулфунундан ҳайдаш ҳақидаги қарор тайёр бўлганида, кўпчилик муаллимлар қаршилик қилиб, уни олиб қолгандик…»\nУсмон Носир ана шу йиллари «Атлас» драмасини, «Норбўта» достонидан айрим бобларни ёзди. Пушкин ва Лермонтов асарлари таржимасига қўл урди. 1934 йили ЎзГУнинг катта залида «М. Ю. Лермонтовнинг ҳаёти ва ижодий йўли» мавзуида адабий кеча ўтказилди. Кечада Усмон Носир рус тилида доклад қилди.\nШоир 1934 йили, март ойида Тошкентда Ўзбекистон совет ёзувчиларининг 1 съездида қатнашди.\n«Усмон съезддан қайтгач, — деб эслайди шоир Адҳам Ҳамдам, — университет мажлислар залида йиғин бўлиб, у сўзга чиқди. Партия сафларини тозалаш кунларида ўқитувчи Ғози Олим Усмонни танқид қилди. «Бухариннинг хато фикрларини Усмон ўз докладида қўллади, лекин партия ташкилоти бунга чора кўрмади», деди. Ўз навбатида, Усмон шундай деди: «Муҳтарам Ғози Олимович! Сиз профессорсиз, отагинам. Мен-ку, хато қилган эканман, нега сиз ўша пайтда танбеҳ бермадингиз? Тарсаки тушурмадингиз? Шунча пайтдан бери кўнглингизда сақлаб юриб, энди айтасизми? Шундай экан, иккала қулоғингиз билан эшитинг: Сиздек ўнта професордан битта Бухарин яхши Усмон шу гапнинг индинига ўқишни ташлаб кетди…».\nУсмон Носир Самарқандда Амин Умарий. Насрулло Даврон, Адҳам Ҳамдам ва Ўткир Рашид билан бир ётоқхонада турган бўлса, Тошкентга келганда, анча вақт Иброҳим Назир ва Абдулла Қаҳҳор билан бир хонада яшади…\nШоир 1935 йили Тошкентга келиб, «Ёш ленинчи» рўзномасига ишга киради ва рўзнома қошида 1928 йилк ташкил топиб, гоҳ кучайиб, гоҳ сусайиб ишлаётган адабий тўгарак ишларини жонлантиради. Бу тўгарак овозаси ўлкани тутди. Унинг машғулотларида биз буюк Ғафур Ғуломни, Ойбекни, Абдулла Қодирийни, Чўлпонни, Санжар Сиддиқий, Сўфизодани, Зиё Саидни, Абдулла Авлонийни, Фитратни, буюк Айнийни, Яшинни, Қаҳҳорни, Шайхзодани, Уйғунни кўрардик. Усмон Носир бизга уларни маданиятимизнинг камоли, деб таништирарди…».\nАдабий жамоатчилик Усмон Носирнинг кейинги йиллари нашр эттирган «Юрак» (1935) ва «Меҳрим» (1936) китоблари унинг дастлабки «Сафарбар сатрлар» (1932), «Қуёш билан суҳбат» (1932), «Тракторобод» (1934) китобларидан ҳам бадиий, ҳам ғоявий жихатдан анча юксак эканлигини таъкидлади.\nЎзига талабчан шоир «Меҳрим» китобида шундай сўзларни ёзган эди. «Бу тўпламдаги шеърлар, изланиш меваларидир. Изланиш эса юксалмоқ, шеърий формани эгалламоқ орзусидир. Нуқсонлари учун узр сўрайман. Усмон Носир 1936 йил 20 апрель».\nЁзувчилар йиғилишида Акмал Икромов Усмон Носир шеърларини ёддан ўқиб, «Усмон Носир ўзбек адабиётининг ёрқин юлдузи, ўзбек халқининг Пушкини», деган эди. Усмон Носир ижодига берилган юксак баҳо республика ва Иттифоқ вақтли матбуоти саҳифаларида ҳам тез-тез кўриниб турарди…\nШундай қилиб, Усмон Носир 1937 йилга ўзбек тилида бешта, рус тилида битта шеърий тўплами, тўртта таржима китоби ва катта довруғ, бир олам орзулар билан қадам қўйди.\nУсмон Носирнинг шеърлари юрак қони билан ёзилган. Сатрларининг илдизи теран, уфқи кенг. Ёш Усмон 18 ёшида ёзган «Қон» шеърий киносценарийсида тиниқ орзулар билан яшаётган кишиларнинг оромини бузиб, «уйқусида босганлар» қилмишларини тасвирлаётиб: «Бу вокеа бошида кимлар бор экан?», деб савол ташлайди. Ўқувчини бу адолат сўроғи шоир ҳаёти тафсилотларининг 1937 йил саҳифасига етганда, янада қаттиқроқ тергайди.\nЯнги йил арафасида ЎзТАГ мухбири ўзбек совет санъати ва адабиёти вакилларидан шоир Усмон Носир, композитор Ашрафий, драматург Зиё Саид ва ёзувчи Ойдинга мурожаат қилиб, ижодий ниятларини сўради. Бу саволга Усмон Носирнинг жавоби «Қизил Ўзбекистон» газетасининг 3 январь сонида босилган.\nШоир шундай дейди:\n«1937 йилда пролетар инқилобининг саркардаси бўлган Ленин тўғрисидаги катта поэмани ёзиб битираман.\n1937 йилда Москвага бормоқчиман. Унда Ленин музейига кириб, ўз ишим учун зарур бўлган материалларни ўрганаман.\nФарғонадаги босмачилар тўғрисида «Норбўта» номли поэма ёза бошладим. Пушкиннинг «Боғчасарой фонтани» ни ва Лермонтовнинг «Демон» деган асарини ўзбекчага таржима қилиб бўлиб, ҳозир Лермонтовнинг «Исмоилбек» деган асарини таржима қилишга киришдим. Лермонтов поэзияси мени қизиқтиради.\nЎзбекистон ёзувчилари ишлаш учун жуда яхши шароитга эгадирлар. Ижодий ниятларимизнинг амалга ошувига ҳеч қандай тўсиқ йўқ».\nУсмон Носир Лермонтовнинг Кавказдаги воқеалар ва қабарда халқининг рус чоризми зулмига қарши миллий озодлик курашини куйловчи тарихий «Исмоилбек» асарини ўзбекчага таржима қилган бўлса керак. Унинг ҳозир ЎзССР Олий суди архивида сақланаётган Жиноий иш делосида қайд этилишича, шоир ҳибсга олинган пайтдаги тинтувда бошқа буюм ва китоблар билан бирга, машинкаланга:н бешта таржима асари ҳам борлиги кўрсатилган.\nУсмон Носир, Чўлпон, Ойбек, Миртемир, Ҳамид Олимжон каби шоирларимиз А. С. Пушкин хотираси кунига катта тайёргарлик билаи келдилар. 1937 йилнинг дастлабки кунларида Ўзбекистон аҳолиси Пушкин асарларининг ўзбекча, русча, татарча ва маҳаллий яҳудий тилидаги таржималари билан газета, журналлар ва катта тиражда нашр этилган китоблар орқали баҳраманд бўлди. Бу улкан меҳнатнинг самараси ўша йилпинг май ойида Москвада бўлиб ўтган СССР ёзувчиларининг пленумида юксак баҳоланди. Усмон Носир Шарқиинг Пушкини деган юксак баҳога сазовор бўлди…\nУсмон ва дўстлари пушкинхонлик билан банд бўлган кунларда, унинг бошида қора булутлар тўплана бошлади. Эътиқодига, дўстларига ҳеч вақт шубҳа билан карашга одатланмаган Усмон Носир мамлакат сиёсий ҳаётидаги довдирашларга ҳам, ўзи нафас олаётган адабий даврадаги валдирашларга ҳам аҳамият бермаган бўлса керак. Минг афсуски, бошқа истеъдодли шоир ва ёзувчиларимиз каби Усмон Носирнинг ижоди ҳам таъқиб остида қолди. Шоирнинг синглиси — Роҳатой опанинг қизи, Нодира Рашидова иккимизнинг далилларга таяниб гувоҳлик беришимизча, 1937— 1944 йиллари «унинг ижодида пессимизм устун, барча асарларида синфий мафкура бузуқ. У Носир яратган барча қўлёзмалар ва нашрларни ёқиб юбориш керак», деган айбномалар, актларга Усмоннинг деярли барча даврадошлари қўл қўйганлар… Бироқ темир сандиқда сақланадиган қалин папкадаги «ханжарлар» орасида биттагина «гул» бор: У ўша даврда Ўздавнашрнинг кичик муҳаррири бўлиб ишлаган қиз, ҳозирда шахсий пенсионер Холида Сулаймонованинг маъсул ходим билан суҳбат протоколи. Усмон Носирнинг шеърларига бадбинлик тамоман ётлиги, аксинча, бу шеърлар ҳаётсеварликка чорловчи гимн эканини айтиб, сатрма-сатр рус тилига таржима қилиб, мағзини чақиб берган савол-жавобнинг протоколи. Унда Усмон Носир нашриётга, Холиданинг ҳузурига келиб, «халқ душмани» Абдулла Авлонийнинг шеърларини ўқиб бергани ҳақидаги Анқабойнинг чақувига рад жавоби берилган.\n«Усмон нашриётга кўп келарди, — деб эслайди Холида опа. — У ниҳоятда келишган, чиройли йигит эди. У нашриётга топширган қўлёзмаларидан хабар олар ва мен ўтирган хонага ҳам кириб, қаршимдаги стулга ўрнашиб ўтириб, қўлларини ёзиб шундай шеър ўқирдики… Ҳеч ким Усмондақа чиройли ўқий олмайди шеърни… Шундай шоир менга бировнинг шеърини ўқиб берармиди?! У бадеҳагўй ҳам эди. Ҳар қандай нарсага караб ёки олдидан ўтган ҳар бир қизнинг таърифини қойиллатиб, шеър тўқиб ташларди… Улар орасида менга аталганлари ҳам бўларди, албатта! Мен ҳам гарчи 37-йил калтакларидан қуруқ қолмаган бўлсам-да, негадир у йилларда гувоҳликка чақиришмаган… Сизлар кўрган гувоҳлик—суҳбат 1943 йилги сўроқ излари бўлса керак…»\nУсмон Носир Пушкин хотираси кунларида ажиб сурур билан қаттиқ ижодий изланишда эди. Шу кунларда «Қизил Ўзбекистон» рўзномасида Уйғуннинг мақоласи эълон қилинди. «Нуқсонларимиз ютуқларимиздан кўплик қилса қиладики, озлик қилмайди, — деб ёзади Уйғун «Поэзияда сиёсий ўткирлик бўлсин» мақоласида.—Ниҳоят, поэзиямизда сиёсий жиҳатдан тутуруқсиз, фикрий жиҳатдан бузуқ, метод жиҳатдан ғалат, бадиий жиҳатдан бемаза асарларга учраб турмоқдамиз. — Сўнгги вақтларда лириканинг, хусусан, муҳаббат лирикасининг ўсиши билан, лирика ҳақида айрим бузуқ аҳволлар юз бермоқда. Бу бузуқ аҳволнинг бири буржуазиянинг ишқий лирикасини тирилтиришга бўлган интилишда кўринади…\nУсмон юқорида айтиб ўтганимиз уч шоирдан (Миртемир, Элбек, Ойбек — М. М.) ҳам фарқ қилади. Бу ўринда айтиб ўтмоқчи бўлганимиз фарқ шундаки, Усмон ўз ижодининг илгариги даврида буларга ўхшаш миллатчилик—буржуазия позициясида турган эмас. У тез ўсаётибдир. Аммо унинг ижодида баъзан учрайдиган ёмон майлларнинг олдини олмоғимиз керак. У майллар Усмон ижодида ёш майлларнинг таъсири сифатида яшайдилар. Бу ёт майллар Усмоннинг айрим шеърларидаги пассив мураккабчиликда, табиатни яланғоч ва осойишта ҳолда тасвирлашда, «жим бурчак қидиришга бўлган майлда ва ниҳоят, ёнгил бадбинликда кўринади…»\nЎйғун юқоридаги гапларига Усмон Носирнинг «Меҳрим» китобига киритилган «Ёдимдадир узоқ Шимол», «Балиқчи», «Юрганмисиз бирга ой билан», «Денгиз ойна каби ялтирар», «Денгизга» каби шеърларини мисол қилиб келтиради ва бу шеърларда Ойбекнинг (танқид қилинган Ойбекнинг—М. М.) таъсири зўрлиги айтилади. Ва давом этади:\n«Оқ қуш мунгли оҳ урар,\nҲазин куйи дилга ёқади.\n(«Меҳрим», саҳифа 101) дейди.\nУ «Денгизга» деган шеърида бундай ёзади:\nСочим ўпади муздек шўх шамол,\nМен унга дардимни қандай айтаман?\n(«Меҳрим», саҳифа 102).\nБулар бадбин мулоҳазалар эмасми? Бундай мулоҳазалар, бундай руҳ шоирни тушкунликка судрамайдими? Бундай кайфият совет шоирида қатъиян бўлмаслиги керак»!\n«Поэзияда сиёсий ўткирлик бўлсин» мақоласининг муаллифи ўз далилларини шунда хулосалайди: «Усмондаги бу бадбинликни, тушкунлик руҳини шунинг учун ҳам қаттиқ танқид қилиш керакки, бу нарса Усмонни кўп ўқийдиган, унга эргашадиган ёшларга ҳам юқади… Бу фактлар ҳали адабиёт соҳасида синфий мафкуравий курашнинг тўхтамаганини, балки давом этаётганини ва бундан сўнг ҳам давом этиши ва айрим моментларда кучайиши мумкин эканини яна бир мартаба тасдиқлайди. Бу фактлар бизни синфий ҳушёрликка, большевик сезгирлигига чақиради».\nКелтирилган парчадан кўриниб тургандек, Уйғун мақолада Усмон Носирнинг ютуқларини тан олиб ёзади. Унинг истеъдодига ҳам ўз баҳосини беради. Миртемир, Элбек ва Ойбеклардан ошиб қолган калтагининг учинигина «енгил пессимист» Усмонга тегизиб ўтади. Бироқ бу тегизиб ўтиш ҳам,. Сталин ибораеси билан айтганда, «инсон руҳининг инженерлари» бўлмиш ёзувчилар орасида кимларга ҳушёр муносабатда бўлиш кераклигини кўрсатиб қўйиш вазифасини ўтади!\n— 1937 йилнинг 14 июли, ҳибсга олинган кунида, унинг уйида тинтув ўтказадилар ва паспорт, Ёзувчилар союзига аъзолик билети, ён дафтарча, турли китоб ва брошюралар, таржима асарларининг машинкаланган нусхаларини топадилар, — дейди ЎзССР Олий судининг раиси ўртоқ С. Йигиталиев «Правда Востока» газетасининг мухбири билан суҳбатда.\nУсмон Носир қамалганидан сўнг, энди унинг дўстлари, ошна-оғайнилари ҳам назорат остига олинадилар. Ҳатто уни танқид қилган эса-да: «Усмоннинг ижоди ҳақида зўр ҳавас ва мароқ билан доклад қилган Уйғуннинг Усмондаги пессимизмни «енгил пессимизм», деб масалани бўяб кетиши ҳам яширин сир эмас, — деб энди Уйғунга ташланадилар «советнарвар танқидчилардан» иккитаси.\nУсмон Носир қамалади. Гарчи шоир терговларда: «Яхши танимайман», деган бўлса-да, Элбек ҳам, Абдулла Қодирий ҳам, Чўлпон ҳам, муаллими Р. Бойжонов ҳам қамаладилар… Йўқ улар Усмонни таниганлари учун эмас, балки улар ҳам, Усмон ҳам жамиятнинг гуллари бўлганликлари учун «ўриб олинган» эди. «Синфий ҳушёрлик ва большевистик сезгирлик кучайтирилган» эди!..\nБиз тарихимизнинг қаноти куйган у даврини эслаганда ҳамиша Сталинни бош айбдор, деб биламиз. Шоирга қўйилган айбномада ҳам Усмон Носир «Сталинни ҳақоратлади», дейилган. Лекин ўзбек зиёлилари орасида биринчилар қатори «ўриб олинган» Усмон Носир Сталинга қандай муносабатда бўлган эди?!\nҚийинчилик шароитида туғилган, ўзгаришлар даврини бошидан кечирган, совет давлатининг барча меҳрибончиликларидан баҳраманд бўлиб яйраган, бу сурурни сатрларига тож қилиб қўндирган Усмон юрагида ҳамма қатори ва ҳаммадан ҳм кўпроқ меҳр-муҳаббат бор эди. У ўсишлар даврида яйради, лекин 1937 йилнинг баҳоридан бошланган қора ўлат кимдан тарқаганини ҳади билмасди… У ўзининг қамалишини катта ижтимоий ҳалокатнинг боши деб эмас, шахсий рақибнинг хусумат тоши, деб қабул қилди. Шунинг учун ҳам у, «қамоқда ёзган катта достони»га (шеърий роман бўлса ҳам ажаб эмас) Сталинни бош қаҳрамои қилиб олди. Бу достонда, Р. Бойжонов ҳикоя қилишича, Ежов қораланган эди. Усмон Носирнинг Сталинга бағишланган сатрлари ўта самимий. Ҳатто Гуржистон ССЖнинг 15 йиллиги муносабати билан грузин халқи номидан ёзилиб, бир ярим миллиондан ортиқ одам имзо чеккан шеърий хатни ҳам русчадан ўзбекчага Усмон Носир таржима қилган эди.\nУсмон Носир қайсар эди. Сургунда қийналиб юрганида ҳам, Сталинга бўлган меҳри ва унга бағишлаб шеърлар ёзганини, ҳатто таржима қилиб матбуотда чиқарганини, қамоқда ўтириб қоғоз-қаламсиз унга бағишлаб достон ёзганини айтмайди.\n«Мени қамоқхона эшигидан ичкарига итариб юборганларида, бир қанча вақт кўзим тиниб, ҳеч нарсани англай олмадим. Бир вақт «Устоз!», «Домла!» деган таниш овоз эшитилди. Усмон Носир чопиб келиб, қўлтиғимдан олди ва ўзининг ётадиган ўрнига олиб бориб, ётқизди мени. Унинг ўрни тахтадан ясалган «иккинчи қават»да экан, менга жойини бўшатиб бериб, ўзи анча вақт ерда ётиб юрди, — деб суҳбатни давом эттиради Рауф ака Бойжонов. — У бизнинг қамоқхона ҳовлисидаги дўкончадан майда-чуйда олиб кириб берадиган таъминотчимиз эди. Бирга ётган саккиз ой мобайнида у Ежов, Сталин ҳақидаги достондан бошқа, онаси ҳақида ҳам катта достон ёзган. Қалам берилмасди бизга. Усмон хаёлда ёзиб, ёд айтиб берарди ёзганларини. Берия даврида маҳбусларга қоғоз-қалам ва хат ёзиш ҳуқуқи берилди…\nУсмон кейинги вақтларда жуда руҳан эзилди. У терговчининг алдовига ишониб, қилмаган гуноҳини қилдим, деб қўл қўйган. Усмоннинг терговчиси Матвеев эди. У Усмонга: «Мастликда билмай Сталинни сўкибман», деб тан ол, шунда фақат беш-олти йил берамиз. Йўқса, қийналиб ётаверасан захлаб, борган ерингда яхши ишласанг, яна қисқартиришади муддатни», деб алдаган. Бу ёлғон гапга имзо чеккани учун Усмон ўзини кечиролмасди…»\nУсмон Носир 1938 йилнинг 5 октябрида яширин ҳарбий коллегия олдида юқорида айтилган «айбнома» тамоман ёлғон эканини айтади. Лекин Ёзувчилар союзининг собиқ секретари берган ёлғон гувоҳликка асосланиб шоирнинг инкор этишига қарамай, ҳеч қандай далилларсиз уни ЎзССЖ Жиноят кодексининг 67-, 64-, 14-моддалари билан айблаб, 5 йил сиёсий ҳуқуқлардан маҳрумлик шарти билан, 10 йилга қамайдилар.\n1938 йилнинг октябрь ойи охирларида Усмон Носирни бошқа жойга жилдирадилар. Кетиш олдидан Усмон ўзи ётиб юрган тўшак — матрацни онасига бериб қўйишларини сўраб, Рауф акадан илтимос қилади. Бироқ ўзи ҳам ўша ердалиги сабабли Рауф ака бу илтимосни бажара олмайди.\n— Усмоннинг тўшағини, у фойдаланган бошқа буюмларига қўшиб, ёқиб юборишди. Усмоннинг сўнгги илтимосини бажаролмаганим учун ўзимни кечиролмайман, — дейди Рауф ака.\nУсмон Носир қамоқ муддатини ўташ учун 1938 йилнинг охирида узоқ Шарқнинг Магадан шаҳрига юборилди. Шоир у ерда оғир меҳнат кунларидан сўнг, машаққатли маҳбуслик тартиби ва таъқиб остида ҳам қўлидан қаламини қўймади. Унинг бу даврдаги ижоди ҳақида Усмон Носир Магадандан Москвага, И. В. Сталинга йўллаган аризаси гувоҳлик беради.\nМаҳбус шоирнинг бу мактуби эътиборсиз қолмаган. 1943 йили Усмон Носирга қўйилган айбномани қайта текширганлар (биз юқорида айтиб ўтган X. Сулаймонованинг махсус кишилар билан суҳбати ана ўша жараёнда бўлган эди).\n— Ўша тунги суҳбат охирида ҳар икки полковник бирданига: «Биз истеъдодли йигитни бекордан нобуд қилганга ўхшаймиз!» — дейишди русчалаб, — дейди Холида опа.\nТошкентда Усмон Носирнинг сатрлари қайтадан «титкиланаётган» кунларда унинг сил касали Узоқ Шарқнинг нам ҳавосидан кучайиб кетиб, маҳбус нисбатан юмшоқроқ иқлимли Кемерово вилояти ўрмонларига жўнатилган. Сибирь ҳарбий лагери бошлиғининг ўринбосари М. Усмонов ўз қўлидаги маҳбуслар орасида Усмонга алоҳида эътибор билан қараганини эслайди, ўша шароитда бўлганлар. Шоир лагерда кутубхоначилик қилган. Бироқ оғир хасталик ва машаққатли асирлик шароити шоирни 32 ёшида ўлим чангалига топширди.\n— У йиллар оғир эди.. Менинг ҳамкасбларимдан: ҳам катта хатолар ўтган, бироқ бош айбдор ўзингизнинг ҳамюртларингиз ва ҳамкасбларингиз, — дейди биз билан суҳбатда Кемерова вилоят ички ишлар бўлимининг бошлиғи, генерал В. И. Рунншков.\nНа илож! Шоирнинг ўз сатрлари билан айтганда: «Ўтган қайтиб келмайди». Бироқ Усмон Носир ва унинг қисматдошлари тақдирини батафсил ўрганиш ва очиқ-ойдин ёритиш бугун ва келажак учун жуда ҳам зарур!..\n← Аввалги Аввалги Эркин Воҳидов. Муҳитга сиғмаган юрак (1989)\nКейинги → Кейинги: Ҳожи Муин. Муфти Маҳмудхўжа ҳазратларининг қандай шаҳид бўлғонлиғи (1922)


Гилосли пай - 17 Июня 2009 - WwW.Shaxrisabz.Ucoz.Ru\nГлавная » 2009 » Iyun » 17 » Гилосли пай\nМузлаткичдаги нохуш истан қандай қутулиш мумкин?\nЯнги музлаткични ўрнатгандан кейин уни қўллашдан аввал, албатта истеъмол содаси ва сувнинг аралашмаси билан артиб тозалаб олиш лозим. Соданинг ўрнига нашатир спирти ёки оддий спирт ва сувнинг аралашмаси билан тозалаб олиш мумкин. Тозалаб артилган музлаткич эшиги бир неча соат давомида очиқ туриши даркор. Шундан сўнг музлаткич ишлатишга яроқли бўлади.Нохуш ис пайдо бўлмаслиги учун барча маҳсулотларни қопқоқли идишда ёки фолга қоғозига ўралган ҳолда сақлаш керак. Музлаткичдаги махсулотларнинг яроқлилик муддатини ҳисобга олган ҳолда эскириб қолган маҳсулотларни мунтазам ажратиб туриш керак.\nАгар музлаткичда нохуш ис пайдо бўлса, энг аввало унинг ичини обдон тозалаб олинади. Сўнг:\n*Музлаткич деворларини тенг миқдордаги истеъмол сиркаси ҳамда сув аралашмаси билан артилади ва музлаткичнинг бир четига истеъмол сиркаси билан тўйинган пахтани жойлаб, бир неча соат давомида сақланади.\n*Яна бир усули бу истеъмол содасининг очиқ қутида доимо сақланиши. Ушбу қутидаги сода хар уч ойда янгиланиб туриши лозим.\n*Музлаткич деворлари нашатир спирти билан артилиб, бутун кун давомида эшиги очиқ қолиши керак.\n*Лимон шарбати томизилган сувда музлаткич деворлари артилгач, бўлакларга ажратилган лимон бир неча кун давомида музлаткичда сақланади.\n*Оддий гуруч ҳам нохуш исни ўзига тортиб олиш қобилиятига эга. Бунинг учун ликопчадаги гуручни музлаткичнинг бир четида сақлаш кифоя. Гуручнинг ўрнига нон, саримсоқпиёз, пиёз, чиннигул уруғи, апельсин пўстлоғи, селдр ҳамда пишлоқ бўлакларидан ҳам музлаткичдаги нохуш исни йўқотишда фойдаланса бўлади.\n*Лимон марказидан иккига ажратилгандан сўнг ичидаги юмшоқ қисми ажратиб олиниб, унинг ўрнига истеъмол содаси тўлдирилиб, музлаткичда сақланади ва бир неча ҳафтадан кейин олиб ташланади.\n*Бундан ташқари, музлаткичлар ичидаги исни йўқотувчи маҳсулотлар ҳам ишлаб чиқилмоқда.\nКатегория: ЁКИМЛИ ИШТАХА | Просмотров: 1048 | Добавил: Ангелочка | Рейтинг: 0.0/0


Жиззах вилояти тараққиёти ва истиқболи йўлидаги муҳим тарихий ҳужжат » Жиззах вилояти ҳокимлиги расмий ахборот сайти\nЖиззах вилояти ҳокимлиги » Янгиликлар » Жиззах вилояти тараққиёти ва истиқболи йўлидаги муҳим тарихий ҳужжат\nПрезидентимизнинг 2019 йил 3 январдаги “Жиззах вилоятини комплекс ривожлантиришни давлат томонидан тартибга солиш ва бошқаришнинг самарали моделини ишлаб чиқиш тўғрисида”ги фармони ҳудудларни ижтимоий-иқтисодий ривожлантириш, аҳоли турмуш даражаси ва сифатини ошириш йўлида кўрсатилаётган доимий эътиборнинг яна бир амалий ифодаси бўлди.\nФармонда 2019 йил 1 мартдан бошлаб “Илғор ҳудуд” синов лойиҳаси доирасида норматив-ҳуқуқий базани такомиллаштириш, давлат томонидан тартибга солиш ва бошқариш соҳасини таҳлил қилиш ва баҳолаш, ҳудудни жадал ривожлантириш учун илғор қарорларни аниқлаш белгиланган. Шунингдек, республика ва ҳудудий ижро ҳокимияти органларининг жавобгарлик соҳасини аниқлаштириш, ҳудуднинг стратегик мақсадлари, шунингдек, ҳудудий давлат бошқаруви органлари учун мақсадли кўрсаткичларни шакллантириш механизмларини ишлаб чиқиш кўзда тутилган.\nБошқарув тизимида бундай янги усулнинг қўлланиши ҳудуд аҳолисининг яшаш шароитини яхшилаш ва даромадини ошириш, таркибий ислоҳотлар ёрдамида инвестициявий муҳитни яхшилаш, талаб юқори бўлган маҳсулотлар ишлаб чиқариш учун шарт-шароит яратиш, иқтисодий фаолиятни рағбатлантириш ва саноатнинг янги тармоқларини ривожлантириш, маҳсулот ва хизматлар рақобатбардошлигини оширишга олиб келади.\nПрезидентимиз ташаббуси билан ишлаб чиқилган “2017-2021 йилларда Ўзбекистон Республикасини ривожлантиришнинг бешта устувор йўналиши бўйича ҳаракатлар стратегияси” дастури доирасида вилоятимизда ижтимоий-иқтисодий ислоҳотлар изчил амалга оширилмоқда. Жумладан, 2018 йил – “Фаол тадбиркорлик, инновацион ғоялар ва технологияларни қўллаб-қувватлаш йили”да кичик бизнес ва хусусий тадбиркорлик субъектларига яратилаётган имкониятлардан унумли фойдаланиш иқтисодий ўсишнинг юқори суръатларини таъминлаш омили бўлди.\nВилоятда 2018 йилда ялпи ҳудудий маҳсулот ҳажми 7 триллион 138 миллиард сўм, ўсиш суръати 105 фоизни ташкил этди. Саноат маҳсулотлари ишлаб чиқариш 102,1 фоизга, қурилиш ишлари ҳажми 104,4 фоизга, қишлоқ хўжалиги маҳсулотлари 102 фоизга, чакана савдо айланмаси 107,4 ҳамда жами хизматлар ҳажми 113,3 фоизга етди.\nВилоят ялпи ҳудудий маҳсулот таркибида қишлоқ хўжалигининг улуши юқорилиги инобатга олиниб, саноат улушини кўпайтириш ҳисобига уни диверсификация қилиш талаб этилади. Амалга ошириладиган ислоҳотлар натижасида 2019 йилда ялпи ҳудудий маҳсулотда саноатнинг улушини 17,5 фоизга етказиш кўзда тутилмоқда.\nЎтган йили вилоятда 43 та янги қўшма ва хорижий корхоналар рўйхатдан ўтказилиб, фаолият кўрсатаётган бундай корхоналар сони 120 тага етди. Кичик бизнес ва хусусий тадбиркорликни ҳар томонлама қўллаб-қувватлаш ва рағбатлантириш, уларнинг фаолияти учун қулай муҳит яратиш борасида амалга оширилган тадбирлар натижасида 1 минг 804 та кичик бизнес субъекти ташкил этилди. Бу кўрсаткич 2017 йилга нисбатан 21,7 фоизга кўпдир.\nТадбиркорликни қўллаб-қувватлаш борасида амалга оширилган ишлар натижасида 2018 йилда 10 миллион 113 минг долларлик саноат ва 34 миллион 504 минг долларлик мева-сабзавот маҳсулотлари, жами 44 миллион 620 минг долларлик маҳсулот экспорт қилинди. Натижада экспорт ҳажми 2017 йилга нисбатан 9,5 миллион долларга ёки 127 фоизга ортди.\nЎтган йили эришилган бу натижалар Президентимизнинг “Жиззах вилоятини комплекс ривожлантиришни давлат томонидан тартибга солиш ва бошқаришнинг самарали моделини ишлаб чиқиш тўғрисида”ги фармонида белгилаб берилган “Илғор ҳудуд” синов лойиҳасини амалга оширишга замин бўлиб хизмат қилади.\nБелгиланган катта вазифаларнинг муваффақиятли амалга оширилишида тажриба ва эришилган натижалар ҳақида гап борар экан, Президентимиз ташаббуси билан мамлакатимиз тарихида илк бор ўтган йилнинг 29-30 август кунлари Жиззахда ўтказилган Халқаро инвестиция форуми ҳудудни иқтисодий ривожлантиришга қаратилган ғоят муҳим тадбир бўлганини алоҳида таъкидлаш керак. Форум доирасида 833 миллион долларлик 28 та инвестиция шартномаси имзоланди. Бу давлатимизнинг ҳудудларни ривожлантиришга қаратилган изчил сиёсати туфайли инвестициявий муҳит яхшиланаётганидан далолат беради. Инвестиция муҳити яхшиланаётгани эса иқтисодий фаолиятни рағбатлантиришга, саноатнинг янги тармоқларини ривожлантиришга, маҳсулот ҳамда хизматларнинг рақобатбардошлигини оширишга олиб келмоқда.\n“Илғор ҳудуд” синов лойиҳасини ҳаётга татбиқ этиш доирасида вилоятни ижтимоий-иқтисодий ривожлантириш бўйича чора-тадбирларни амалга оширишда халқаро молия институтлари, хорижий ҳукумат ташкилотлари ва бошқалар билан ўзаро тўғридан-тўғри ҳамкорлик қилиш ваколати берилиши инвестициялар жалб этишни яна яхшилайди.\nФармонда “Бир қишлоқ – битта маҳсулот” тамойили бўйича талаб юқори бўлган товарлар ишлаб чиқариш учун шарт-шароитларни жадал яратиш белгилангани аҳолисининг 53 фоиздан кўпроғи қишлоқ ҳудудларида яшайдиган вилоят учун жуда муҳим аҳамиятга эга. Бундай тамойил қишлоқ аҳолисининг яшаш шароитини яхшилаш ва даромадини оширишга олиб келади.\nУшбу ҳужжатда давлатимиз раҳбари томонидан мамлакатимиз тараққиёти ва халқимиз фаровонлигининг кафолати бўлган иқтисодиёт билан чамбарчас боғлиқ равишда ижтимоий соҳани ривожлантиришнинг ҳам аниқ йўналишлари белгилаб берилган. Хусусан, сув, газ ва электр таъминоти, канализация тармоқлари, йўл инфратузилмаси соҳасида амалга ошириладиган ишлар барча масалаларга комплекс ёндашилганини кўрсатади. Буларнинг барчаси ушбу фармон вилоятимиз тараққиёти ва истиқболи учун муҳим тарихий ҳужжат эканини тасдиқлайди.\nЖиззах вилояти Иқтисодиёт ва ҳудудларни\nкомплекс ривожлантириш бош бошқармаси бўлим бошлиғи


Президент Иқтисодий тараққиёт ва камбағалликни қисқартириш вазирлигига тадбиркорларни қўллаб-қувватлашга оид қўшимча чора-тадбирлар ишлаб чиқиш бўйича топшириқ берди. Бу ҳақда бош вазир ўринбосари - иқтисодий тараққиёт вазири Жамшид Қўчқоров маълум қилди.\nЖамшид Қўчқоров тижорат банклари ва Марказий банк томонидан кўрилаётган чора-тадбирлар натижасида аҳолига рублда пул ўтказмалари узлуксиз амалга оширилаётганини таъкидлади. Бу ишни давом эттириш топширилди, деди у.\n«Баъзи тадбиркорлар эркин конвертация қилинадиган валютада кредитни қандай тўлаши ҳақида ташвишланаётган бўлиши мумкин. Хабарингиз бор, ўтган йилнинг август ойида президентимиз тадбиркорлар билан учрашувда ушбу кредитларни сўмда тўлаш имкониятини яратиш бўйича топшириқ берган эди. Бу механизмдан ҳар қандай тадбиркор фойдаланиши мумкин», деди бош вазир ўринбосари.\nЖамшид Қўчқоровнинг айтишича, озиқ-овқат маҳсулотлари нархи кескин ошишининг олдини олиш мақсадида айрим озиқ-овқат маҳсулотларига божхона тўловларини нолга тушириш имконияти кўриб чиқилмоқда. «Биз бу масала бўйича тегишли қарор киритамиз», деди у.\nМеҳнат муҳожирлари муаммоларини ҳал қилиш учун Иқтисодий тараққиёт вазирлиги, Молия вазирлиги, Марказий банк, Инвестициялар ва ташқи савдо вазирликлари вакилларидан иборат махсус штаб ташкил этилади.\nПрезидент соҳа ва ҳудудларда ҳар куни мониторинг ўтказиш, юзага келиши мумкин бўлган хавф-хатарларнинг олдини олиш бўйича тезкор чора-тадбирлар кўриш бўйича топшириқлар берди. Корхоналарнинг айланма маблағларини тўлдириш учун револьвер кредитлаш тизимини янада соддалаштириш муҳимлиги таъкидланди, деди Жамшид Қўчқоров.\n«Транспорт-логистика масалаларини ҳал этиш, жумладан, Uzbekistan Airways фаолиятини такомиллаштириш бўйича кўрсатмалар берилди. Шу билан бирга, тадбиркорлар, айниқса, кичик ва ўрта бизнес вакилларига шароит яратиб бериш, қўллаб-қувватлаш бўйича Солиқ қўмитасига кўрсатмалар берилди», деди бош вазир ўринбосари.\nБундан олдин Ўзбекистонда солиқ маъмурчилигига оид барча ўзгаришлар тўхтатиб турилиши хабар берилганди.\nМолия вазири Тимур Ишметовга кўра, бюджет ресурсларидан молиялаштириладиган ипотека ва таълим кредитлари фоиз ставкалари ҳам кўтарилмайди.


Ўзбекистонда айрим банклар ахборотни ошкор қилишга доир талабларга амал қилмаган\n15:29 / 13.01.2020\nЎзбекистонда айрим банклар ахборотларни ошкор қилишга доир талабларга лозим даражада амал қилмаган. Бу ҳақда Марказий банк ахборотида айтилади.\nҚайд этилишича, “Банклар ва банк фаолияти тўғрисида”ги қонунга мувофиқ, банк хизматларидан фойдаланувчилар банк ва банк хизматларини танлашда эркиндир. Банклар эса банк хизматлари тўғрисида шартнома тузишдан олдин истеъмолчиларга банк хизматларидан фойдаланиш шартлари билан танишиш имкониятини таъминлашлари шарт.\nМарказий банк томонидан банкларнинг веб-сайтлари юритилиши юзасидан ўрганиш ўтказилди. Натижада айрим банклар ахборотларни ошкор қилишга доир талабларга лозим даражада амал қилмаганлигини кўрсатди. Хусусан, айрим банкларнинг веб-сайтларида:


Жаҳон 23:43 / 12.11.2019 26356\nМашина ишлаб чиқарувчилари уни дунёдаги энг кучли серияли автомобил деб эътироф этишмоқда.\nКомпания муҳандислари машинани яратиш устида 7 йилга яқин иш олиб боришган. Оғирлиги 1460 кгни ташкил қилувчи автомобил асосида композит материаллардан ишланган кузов панеллари ва қувурсимон каркас ётади.\nAspark Owl гиперкари 100 км/соат тезликка 1,9 сонияда эриша олади. Таққослаш учун, Bugatti Chiron жойидан 100 км/соат тезликка 2,5 сонияда эришади. Owl’нинг максимал тезлиги 400 км/соатга яқинни ташкил қилади.\nГиперкар буюртма асосида ишлаб чиқарилиб, нархи 2,9 млн еврони ташкил қилади. Моделни йиғиш билан Туриндаги Manifattura Automobili Torino италян компанияси шуғулланади. Автомобиллар 2020 йил бошидан буюртмачиларга етказила бошланади. Ҳаммаси бўлиб гиперкардан 50 дона ишлаб чиқарилади, улардан 15 таси олдиндан сотиб бўлинган.\n23:21 / 18.09.2020 335\n22:15 / 18.09.2020 6716


Ацикловир-АКОС – medu.uz – Дорилар ҳақида маълумотлар ўзбек тилида\nHome Йўриқномалар Ацикловир-АКОС\nПрепаратнинг савдо номи: Ацикловир-АКОС\nфаол модда: ацикловир (сувсиз моддага қайта ҳисобланганда) – 200 мг;\nёрдамчи моддалар: картошка крахмали, магний стеарати, тальк.\nТаърифи: оқ рангли, ясси цилиндрик, фаска ва рискали таблеткалар.\nАТХ коди: J05АB01\nВирусларга қарши (антигерпетик) восита – пурин нуклеозидининг синтетик аналоги, in vitro ва in vivo шароитларда 1 ва 2 тур Herpes simplex вируслари, Varicella zoster вируси, Эпштейн-Барр вируси ва цитомегаловирусини репликациясини ингибиция қилиш хусусиятига эга.\n1 ва 2 тур Herpes simplex вирусларига нисбатан; сувчечак ва ўраб олувчи темиратки (Varicella zoster) чақирувчи вируси; Эпштейн-Барр вирусига нисбатан юқори фаол (вирусларнинг турлари ацикловирнинг минимал бостирувчи концентрацияси кўрсаткичини ошириб бориши тартибида кўрсатилган). Цитомегаловирусга нисбатан ўртача фаол. Вирусли тимидинкиназани сақловчи инфекцияланган ҳужайраларда ацикловирни фосфорланиши ва ацикловир монофосфатга айланиши юз беради. Гуанилатциклаза таъсири остида ацикловир монофосфат дифосфатга ва бир қанча хужайра ферментлари таъсири остида – трифосфатга айланади. Айнан вирусларга юқори танланган таъсири ва одам учун кам токсиклиги, ацикловирни инфекцияланмаган ҳужайралар тимидинкиназа ферменти учун субстрат эмаслиги билан боғлиқ, шунинг учун у сут эмизувчиларнинг ҳужайралари учун кам токсикдир. Ацикловир трифосфат вирус ДНК синтезини (репликациясини) учта механизм орқали ингибиция қилади:\n1) ДНК синтезида диоксигуанезин трифосфат рақобатли ўрнини алмаштиради;\n2) синтезланаётган ДНК занжирига “терилади” ва унинг узайишини тўхтади;\n3) вируснинг ДНК-полимеразасини ферментини сусайтиради.\nНатижада одам организмида вирусларни кўпайиши блокланади. Ацикловирни таъсирининг спецификлиги ва юқори селективлиги, шунингдек асосан вируслар билан шикастланган ҳужайраларда тўпланиши билан боғлиқ. Герпетик инфекцияларида тошманинг янги элементларининг ҳосил бўлишини олдини олади, тери диссеминацияси ва висцерал асоратлар эҳтимолини пасайтиради, қатирмалар ҳосил бўлишини тезлаштиради, ўраб олувчи герпеснинг ўткир фазадаги оғриғини камайтиради. Иммунитетни рағбатлантирувчи таъсир кўрсатади.\nИчга қабул қилинганидан кейин ичакда қисман сўрилади, паст липофиллиги туфайли 200 мг перорал қабул қилингандан кейин сўрилиши 20% (15-30%), аммо бунда вирусли касалликларни самарали даволаш учун етарли бўлган дозага боғлиқ концентрациялари ҳосил бўлади. Овқат ацикловирнинг сўрилишига аҳамиятли таъсир кўрсатмайди. Доза оширилиши билан биокираолишлиги камаяди.\nМаксимал концентрация (Cmax) ичга 200 мг суткада 5 марта буюрилгандан кейин – 0,7 мкг/мл, минимал концентрация (Cmin) – 0,4 мкг/мл, максимал концентрацияга эришиш вақти – 1,5-2 соат. Плазма оқсиллари билан боғланиши – 9-33%. Гематоэнцефал тўсиқдан ўтади. Аъзолар ва тўқималарга яхши ўтади (шу жумладан бош мия, буйраклар, ўпка, жигар, кўз ичи суюқлиги, кўз ёши суюқлиги, ичак, мушаклар, талоқ, кўкрак сути, бачадон, шиллиқ пардалар ва қин ажралмалари, сперма, амниотик суюқлик, герпетик пуфакчалар ичидагиси); орқа мия суюқлигидаги концентрацияси, қондаги каби – 50%. Ацикловир йўлдош орқали ўтади, кўкрак сути билан аҳамиятсиз концентрацияларда чиқарилади. 200 мг дозада суткада 5 марта ичга қабул қилинганидан кейин, ацикловир кўкрак сутида плазмадаги концентрациясидан 0,6-4,1% ташкил қилувчи концентрациялари аниқланади (кўкрак сутидаги бундай концентрацияларда эмизикли болалар она сути билан 0,3 мг/кг гача бўлган дозада ацикловир олишлари мумкин). Жигарда 9-карбометоксиметилгуанин метаболити ҳосил бўлиши билан метаболизмга учрайди.\nКалавалар фильтрацияси ва найчалар секрецияси йўли билан буйраклар орқали чиқарилади: ичга қабул қилинганида – катта қисми ўзгармаган ҳолда (дозанинг 62-91%) ва метаболити кўринишда (ўртача 14%). 2% камроғи меъда-ичак йўллари орқали чиқарилади; изи миқдорлари нафас билан чиқаралаётган ҳавода аниқланади.\n6 соат давомидаги бир марталик гемодиализ сеансида ацикловирнинг плазмадаги концентрацияси тахминан 60% камаяди; перитониал диализда ацикловирнинг клиренси аҳамиятли ўзгармайди.\nИчга қабул қилинганида катталарда ярим чиқарилиш даври (Т1/2) – 3,3 соат, 1 ёшдан 18 ёшгача болалар ва ўсмирларда – 2,6 соат. Чиқарилиш тезлиги ёш ўтган сари секинлашади, лекин фаол препаратнинг Т1/2 бироз ошади.\nОғир сурункали буйрак етишмовчилиги бўлган беморларда Т1/2 – 20 соатгача. Буйрак етишмовчилигидаги (катталарда креатинин клиренснинг (КК) кўрсаткичиларига қараб) Т1/2; КК 80 мл/мин – 2,5 соат, 50-80 мл/мин – 3 соат, 15-50 мл/мин – 3,5соат, анурияда – 19,5 соат, гемодиализ ўтказиш вақтида – 5,7 соат, доимий амбулатор перитониал диализда – 14-18 соат. ОИТС-инфекцияланган пациентларга ацикловир ва зидовудин бир вақтда юборилганида иккала препаратнинг фармакокинетик характеристикаси деярли ўзгармайди.\nHerpes simplex ни 1 ва 2 тур ва Varicella zoster вируслари чиқарган инфекцияларни даволаш ва олдини олиш:\n– тери ва шиллиқ қаватларнинг оддий герпеси (бирламчи ва қайталанувчи);\n– генитал герпес (бирламчи ва қайталанувчи);\n– ўраб олувчи темиратки (ўраб олувчи герпес);\n– сувчечак (типик тошма пайдо бўлганидан кейинги биринчи 24 соат)\n– яққол иммунтанқислиги бўлган беморларда (шу жумладан трансплантациядан кейин, иммунодепрессив дори воситаларини қабул қилганда, ОИВ-инфекцияланган пациентларда, химиотерапия фонида) қўлланади.\nИчга, овқат қабул қилишдан қатъий назар, бир стакан сув билан бирга қабул қилинади.\nКатталарга тери ва шиллиқ қаватларнинг оддий герпесини даволаш учун – 200 мг дан суткада 5 марта (ҳар 4 соатда кундуз куни, тунги уйқудан ташқари) 5 кун давомида, зарурати бўлганида даволаш давомийлиги узайтирилиши мумкин. Иммун танқислиги бўлган пациентларни даволашда препаратнинг бир марталик дозасини 400 мг гача ошириш керак, курснинг давомийлиги – 10 кун ва кўпроқ.\nКатталарда генетал герпесни даволаш учун – 200 мг дан суткада 5 марта (ҳар 4 соат кундуз куни, тунги уйқудан ташқари) 10 кун давомида, зарурати бўлса даволаш муддатини узайтириш мумкин.\nИммун танқислиги бўлган пациентларни даволашда препаратнинг бир марталик дозасини 400 мг гача ошириш керак. Даволашни инфекция пайдо бўлганидан кейин иложи борича бошлаш керак; қайталанишларида препаратни продромал даврида ёки тошманинг биринчи белгилари пайдо бўлганида буюриш тавсия этилади.\nОддий герпес вируси чақирган инфекцияларнинг қайталанишларини олдини олиш учун (шу жумладан иммунтанқислиги бўлган беморларда), препарат 200 мг дан суткада 4 марта буюрилади (ҳар 6 соатда). Иммунстатуси нормал бўлган пациентларга тери ва шиллиқ пардаларнинг оддий герпесини олдини олиш мақсадида 400 мг дан суткада 2 марта буюриш мумкин (ҳар 12 соатда). Яққол иммунтанқислиги ҳолида (суяк кўмиги трансплантациясидан кейин ёки ичакдан сўрилишини бузилишларида) – 400 мг дан суткада 5 марта.\nҚайталанувчи генитал герпесда (йилида 6 эпизоддан кам): узлукли даволаш – 200 мг дан суткада 5 марта 5 кун давомида. Қайталанувчи генитал герпес (йилга 6 эпизоддан кўп): давомли бостирувчи даволаш – 400 мг дан кунига 2 марта ёки 200 мг дан суткада 3-5 марта (курс давомийлиги 12 ойгача).\nПрофилактик даволаш курси давомийлиги инфекцияланиш хавфи бўлган давомийлик даври билан аниқланади.\nЎраб олувчи темиратки (ўраб олувчи герпесни) даволашда – 800 мг дан суткада 5 марта (ҳар 4 соатда кундуз куни, тунги уйқудан ташқари) 7-10 кун давомида. Қабулга максимал бир марталик дозаси – 800 мг.\nЮқори дозаларни ичга қабул қилувчи пациентлар етарлича миқдорда суюқлик қабул қилишлари керак.\n3 ёшдан ошган болаларга препарат катталарга буюрилган дозаларда буюрилади.\nСувчечакни даволаш: катталар ва 6 ёшдан ошган болаларга – 800 мг дан суткада 4 марта, 3-6 ёшли болаларга – 400 мг дан суткасига 4 марта.\nАниқроқ дозани 20 мг/кг ҳисобидан белгилаш мумкин, лекин 800 мг дан кўп эмас суткасида 4 марта. Даволаш курси – 5 кун.\nБуйраклар фаолиятинининг бузилишлари бўлган пациентларда доза ва дозалаш тартибига креатинин клиренсининг катталиги ва инфекция турига қараб тузатиш киритиш керак.\nHerpes simplex чақирган инфекцияни даволаш учун, креатинин клиренси минутига 10 мл дан кам бўлганида препаратнинг суткалик дозасини 400 мг гача камайтириш керак, уни 2 қабулга бўлиб (улар орасидаги интервал 12 соатдан кам бўлмаслиги керак, яъни 200 мг дан суткада 2 марта). Varicella zoster чақирган инфекцияларни даволашда ва яққол иммунтанқислиги бўлган беморлардаги тутиб турувчи даволашда креатинин клиренси – минутига 10-25 мл бўлган пациентларга препарат суткада 2,4 г дозада 3 қабулда 8 соат оралиқ билан буюрилади (800 мг дан суткада 3 марта).\nКреатинин клиренси минутига 10 мл дан кам бўлган пациентларда суткалик доза 1,6 г гача камайтирилади, қабул қилиш сони суткада 2 марта 12 соат оралиқ билан (800 мг дан суткада 2 марта).\nОвқат ҳазм қилиш тизими томонидан: кўнгил айниши, қусиш, диарея, қорин оғриқлари; кам ҳолларда – билирубин даражасини ва жигар ферментларининг фаоллигини қайтувчан ошиши.\nҚон яратиш тизими томонидан: жуда кам ҳолларда – анемия, лейкопения, тромбоцитопения.\nСийдик чиқариш тизими томонидан: кам ҳолларда – қонда мочевина ва креатинин даражасини ошиши. жуда кам ҳолларда – ўткир буйрак етишмовчилиги.\nМНТ томонидан: бош оғриғи, кам ҳолларда – бош айланиши, онгнинг чалкашиши, галлюцинациялар, уйқучанлик, парестезиялар, тиришишлар, кома каби қайтувчан неврологик бузилишлар. Одатда бу ножўя самаралари буйрак етишмовчилиги бўлган пациентларда препарат тавсия этилгандан юқори дозалар қабул қилинганида кузатилган.\nАллергик реакциялар: тошма, фотосенсибилизация, эшакеми, қичишиш; кам ҳолларда -хансираш, ангионевротик шиш, анафилаксия.\nИситма, лимфоаденопатия, перефирик шишлар, кўришнинг бузилишлари, миалгия.\nБошқалар: тез чарчаш; кам ҳолларда – алопеция.\nАнтиретровирус препаратларни олувчи пациентларда, ацикловирни қўшимча қабул қилиш токсик самараларнинг аҳамиятли кучайишини чақирмаган.\nАцикловирга ўта юқори сезувчанлик (шу жумладан валацикловирга), 3 ёшгача бўлган болаларда қўллаш мумкин эмас.\nҲомиладорлик, лактация даври, дегидратация ва буйрак етишмовчилиги.\nПрепартни ҳомиладорликда она учун тахмин қилинган фойда, ҳомила учун бўлган потенциал хавфдан устун бўлган холларда қўллаш мумкин.\nИммуностимуляторларни бир вақтда буюришда самарасининг кучайиши кузатилади. Бошқа нефротоксик дори воситалар – нефротоксик таъсири хавфини ошиши.\nАцикловир билан узоқ муддат ёки такроран даволаниш иммунитети паст бўлган беморларда, унинг таъсирига сезгирлиги бўлмаган вирус штаммларини пайдо бўлишига олиб келиши мумкин. Кўпчилик ажратилган ацикловирга сезгир бўлмаган вирус штаммларида, вирус тимидинкиназасининг нисбий етишмовчилиги аниқланган; ўзгарган термидинкиназали ёки ўзгарган ДНК-полимиразали штаммлар ажратилган. In vitro шароитда алоҳида ажратилган Herpes simplex вирус штаммларига ацикловирнинг таъсири кам сезгирликка эга бўлган штаммларнинг пайдо бўлишини чақириши мумкин.\nАдекват ва қатъий назоратли клиник тадқиқотларда препаратни ҳомиладорлик даврида қўллашнинг хавфсизлиги текширилмаган. Қўллаш фақат агар она учун тахмин қилинган фойда ҳомила учун мумкин бўлган потенциал хавфдан устун бўлган ҳолда кўрсатилган.\nПрепаратни юқори перорал дозалари билан даволаш даврида киришини пациентнинг организмига суюқликни етарлича киришини таъминлаш керак.\nЛактация даврида препарат фақат ўта зарур бўлган ҳолда ва қисқа курс билан буюрилади, ацикловирни кўкрак сутига аҳамиятсиз кириши туфайли кўкрак билан эмизиш тўхтатилмайди, лекин катта эҳтиёткорлик билан шифокорнинг қатъий назорати остида давом эттирилади.\nАцикловир герпесни жинсий йўл билан юқишини олдини олмайди, шунинг учун даволаниш даврида жинсий алоқадан сақланиш керак, ҳатто клиник кўринишлар бўлмаганида ҳам.\n20 г ацикловирни оғиз орқали қабул қилиш специфик симптомларнинг ривожланишига олиб келмайди.\nТаблеткалар 200 мг дан.\n10 таблетка контур уяли ўрамда.\n1, 2, 3 контур уяли ўрамлар қўллаш бўйича йўриқномаси билан картон қутиларда.


Ҳокимлик янгиликлари / 2021-05-09\nТермиз шаҳридаги Хотира майдони. Мотамсаро она ҳайкали сиймосида даҳшатли урушда ҳалок бўлган фарзандлари ҳақида ўйлаб, нигоҳини бир нуқтага қадаганча ўтирган мушфиқ она чуқур қайғуга ботган бўлса-да, руҳиятида матонат, мустаҳкам ирода акс этган. Гўё фарзандлари ҳамон тирик...\nБу ерга Сурхондарё вилояти ҳокими Тўра Боболов, секторлар раҳбарлари, ҳуқуқни муҳофаза қилувчи органлар вакиллари ташриф буюришиб, майдон узра таралган ҳарбий оркестр садолари остида Мотамсаро Она ҳайкали пойига гулчамбарлар қўйдилар. Ватанимиз тинчлиги, халқимиз осойишталиги йўлида жон фидо қилган юртдошларимиз ёд этилди.\nПрезидентимиз раҳнамолигида 9 май – Хотира ва Қадрлаш куни бу йил мамлакатимиз бўйлаб ўзгача руҳда нишонланаётгани замирида аждодлар хотирасини ёд этиб, эзгу ишларини давом эттириш, юртимиз тинчлиги ва равнақи йўлида хизмат қилган кексаларга алоҳида ҳурмат-эътибор кўрсатиш каби эзгу мақсадлар мужассам эканлиги дилдан ҳис қилинди.\nХотира майдони оқшомга қадар юрт тинчлиги ва озодлиги, авлодларнинг порлоқ истиқболи учун жонини фидо қилган ватандошларимиз хотирасига ҳурмат бажо этиш учун келган зиёратчилар билан гавжум бўлади.


Ортга қайтамизми? Деҳқон хўжаликларининг ерга умрбод эгалик ҳуқуқи бекор қилиниши мумкин | Агро-Олам.Uz\nБош саҳифа Янгиликлар Ортга қайтамизми? Деҳқон хўжаликларининг ерга умрбод эгалик ҳуқуқи бекор қилиниши мумкин\nОртга қайтамизми? Деҳқон хўжаликларининг ерга умрбод эгалик ҳуқуқи бекор қилиниши мумкин\nБозор иқтисодиёти шароитида хусусий мулк — ривожланишнинг асосий омил ва устунларидан бири эканлиги исбот талаб этмайдиган аксиома ҳисобланади. Чунки бозор шароитида айнан мулкнинг эгаси мавжуд бўлсагина у самарали мулкка айланади ва айнан тайинли эгаси бор, таъбир жоиз бўлса, «меҳрибони бор» мулк асраб-авайланади, давомли истифода этиш мақсадида унга ғамхўрлик қилинади, ҳар бир бўлаги қадрланади.\nЭнди инсон ҳақида.\nТасарруфида мулки бўлган инсон ўзини мулкдор деб ҳис этади. Бу эса ўзгача, шарафли мақом. Айнан шундай – шарафга эга кишилар жамияти етук жамият бўлади ва улкан ишларга қодир бўлади.\nКуни-кеча Адлия вазирлиги томонидан ишлаб чиқилган «Деҳқон хўжалиги тўғрисида»ги Ўзбекистон Республикаси қонунига ўзгартиш ва қўшимчалар киритиш бўйича қонун лойиҳаси муҳокамага қўйилди. Мазкур қонун лойиҳасининг 3-моддасида «ушбу Қонун кучга кирган кундан бошлаб деҳқон хўжалиги учун ер участкаларини мерос қилиб қолдириладиган умрбод эгалик қилиш ҳуқуқи билан ажратиш тартиби бекор қилиниши» айтилади.\nАна холос! Биз бозор муносабатларини ҳар бир жабҳада ривожлантириб, бунинг асоси бўлмиш мулкчилик (эгалик) институтларини қарор топтириш йўлидан бормаётганмидик? Нега энди қонунларга бундай ўзгартишлар киритиб, яна ортга қадам ташламоқчи бўляпмиз – соҳадаги эгаликнинг оз бўлса-да мавжуд кўринишларига ҳам путур етказмоқчимизми?\nҲа, амалдаги қонунчилигимизга мувофиқ мамлакатимизда экин ерлар давлат мулки ҳисобланади – бу бизга совет иттифоқидан мерос. Нари борса, баъзи ерлар умрбод фойдаланишга берилган бўлиб, ўша «баъзи» ерлар – асосан деҳқон хўжаликларига берилган ерлар. Аммо, ҳаёт бир жойда тургани йўқ – биз ислоҳотлар йўлида одимлаяпмиз, ҳар бир нарсани ҳақиқий эгасига топширишга уриняпмиз.\nГарчи бу – мамлакатимиз экин ерларининг атиги 11,3 фоизини ташкил қилувчи ерлар деҳқонларнинг хусусий мулки деб ҳисобланмаса-да, деҳқон тили билан айтганда «умрбодга» берилгани учун деҳқонлар ўзларини ер, яъни мулк эгаси, деб ҳис қилишади, айнан шу учун ҳам узоқ муддатли режалар қилишади, оилаларининг келажагини шу ер билан боғлашади.\n«Ўзларини мулк эгаси деб ҳис қилишади», дедик. Тил учун бу шунчаки икки оғиз гап. Аммо чуқурроқ қарайдиган бўлсак, бу сўзларда катта мазмун топамиз. Ўзини ер эгаси деб ҳис қилган киши қалбида келажакка ишонч, онгида эса узоқ муддатли режалари тузилган бўлади. Бу эса ўта муҳим – эртасига ишончи ва режалари бўлмаган одам юрти учун жон куйдирадими, лоақал атрофини йиғиштирадими? Йўқ! Амримаҳол бу!\nЎзи яшаб турган замини билан мулк орқали боғланмаган инсонда Ватан туйғуси ҳам, Ватанида бўлаётган жараёнларга нисбатан муносабат ҳам «ўзига яраша» бўлади.\nҚишлоқ халқининг шаънига нисбатан баъзида ошкор, баъзида «қоғозга ўраб» салбий муносабат билдирилади. Эмишки, буларни мажбурламаса ишламайди, ерни зое қилади ва ҳоказо. Буни бироз мантиқан таржима қилсак, «буларни мажбурламасанг, бизни боқмайди» деган гап чиқиб келади… Муносабат нақадар абгорлигини ҳис қиляпсизми?\nАйнан мана шундай муносабат оддий деҳқонларга нисбатан ишончсизликни, менсимасликни – тепадан пастга қарашни келтириб чиқаради ва пировардида бу нарса… қарор-у қонунларга кўчади… Шуниси ачинарли. Ўта ачинарли.\nЗеро, айнан шундай муносабат ўлароқ биз соҳа ривожига сунъий тўсиқлар қўйиб келяпмиз, бизни боқиб келаётган деҳқоннинг руҳини туширяпмиз. Минг афсус!\n«Бу ҳали шунчаки лойиҳа, муҳокамага қўйилди холос», дерсиз балки? Аммо бу лойиҳа ишлаб чиқилганининг ўзи муносабат кўрсаткичи эмасми?\nЯна бир чизги.\nNorma’нинг ёзишича, мазкур қонун кучга киргандан кейин деҳқон хўжаликларига ерлар сабзавот, полиз ва бошқа маҳсулотлар етиштириш учун 5-15 йилга, боғ барпо этиш учун 30-50 йилга ижарага берилар экан. Хўш, аниқ муддатни ким белгилайди? Маҳаллий ҳокимликларми? Ҳокимликларнинг коррупцион аралашуви учун яна бир «туйнук» очиш кўзда тутилмаяптими? Шу соҳа қолувди ўзи коррупциянинг «қўли етмаган»…\nЕрни 5–15 йилга ижарага олиб ишлатувчи оила учун ер – шунчаки вақтинча фойдаланиб, ташлаб кетиладиган ёки маҳаллий ҳокимият томонидан тилга олаётганимиз қонунга асосан олиб қўйиладиган матоҳ, уни асраб-авайлаш, ҳолатини яхшилаш учун стимул йўқ.\nБоғ яратиш учун 30 йилга ерни ижарага олган деҳқон боғи бир кун келиб бирор «ҳоким буванинг» истаги ўлароқ бошқа кимгадир ўтиб кетишини билиб турса, қўли ишга борадими? Таъбир жоиз бўлса, бунда деҳқон ва ернинг ўртасида ришта ҳосил бўладими, иккиси ўртасида «никоҳ» – меҳр-муҳаббат қарор топадими?\nШуни айтиш лозимки, бу гаплар – жуда оддий мантиқий ҳақиқатлар, бозор иқтисодиёти тақозо қилган асос тамойиллар. Бу ҳақиқатларни ҳозирда дунё тан олиш нари турсин, ривожланган мамлакатларнинг ҳаёт мазмунига айланган улар. Шунинг учун улар – ривожланган мамлакатлар.\nБизда эса кимдир бу ҳақиқатларни ё тушуниб етмаяпти, ёхуд билиб туриб ислоҳотлар ғилдирагига чўп тиқяпти.\nСўзимизга илова ўлароқ, деҳқон хўжаликлари ва томорқачиларнинг эл дастурхонини тўлдиришда ҳиссаларини яққол кўрсатувчи маълумотларни келтирамиз. Қайта таъкид этамиз — деҳқон хўжаликлари эгалик қилаётган ерлар мамлакат экин майдонларининг атиги 11,3 фоизини ташкил қилади (Қишлоқ хўжалиги ва экология статистика бошқармасининг 2019 йилги маълумот ва диаграммаларидан фойдаланилди).\nКим қанча қишлоқ хўжалиги маҳсулоти етиштирди?\nСабзавот етиштириш бўйича ким олдинда?\nКим кўпроқ мева етиштиради?\nГўштнинг 91,8 фоизини деҳқон хўжаликлари етиштирди.\nСут етиштириш бўйича ким олдинда?\nКим кўпроқ тухум етиштиради?\nХалқни картошка билан ким кўпроқ таъминлайди?\nПолиз маҳсулотларини қандай хўжаликлар кўпроқ етиштиради?\nМамлакатда мавжуд жами қорамолнинг 93,4 фоизи шахсий томорқачилар ва деҳқон хўжаликлари қўлида.\nХўш, ерларимизнинг атиги 11,3 фоизидан фойдаланиб, соҳа бундай натижаларга қандай эришди? Бу савол ҳаммани қизиқтирса керак, бироқ саволга жавоб шундоқ юзада қалқиб турибди — деҳқон хўжаликлари давлат идоралари аралашувидан шу пайтгача холи бўлиб келди, деҳқон хўжаликлари ва томорқачилар нима экишни ўзлари ҳал қилиб келишди, эгниларига режа топширишмади ва энг асосийси — ер уларга вақтинча эмас, умрбод фойдаланишга берилган эди. Маҳсулот етиштиришга заррача алоқаси бўлмаган мансабдорлар ишларига деярли аралашолмади.\nАммо энди, афтидан, бу соҳа ҳам коррупциянинг «назарига тушди» – унинг ҳам фаолиятига маъмурий аралашув ўтказиб, бозор ва мулкчилик-эгалик тамойилларини бу соҳадан ҳам суғуриб олмоқчи.\nЖамоатчилик, мутахассислар бу лойиҳага ўз муносабатларини билдиришади, мазкур бозор иқтисодиётига мутлақо зид бўлган таклиф маъқулланмайди, деган умиддамиз.


FATTOHHON.COM стр. 124\n"КЕЛАЖАК ОВОЗИ" АХБОРОТ ХОНАЛАРИ 11.02.2013 14:57\nШу йилнинг 11-18 февраль кунлари Тошкент шаҳридаги 25 та Олий ўқув юртларида “Келажак овози” ахборот хоналари ўз фаолиятини бошлади.\nМазкур лойиҳа Фонд Форум, “Келажак овози” ЁТМ ҳамда Олий ва ўрта махсус таълим вазирлиги томонидан 2012 йилда бошланган эди. Бугунги кунда эса, барча вилоят ва Қорақалпоғистон Республикаси Олий таълим муассасаларида ўз фаолиятини олиб бормоқда.\nЛойиҳа 11 февраль куни соат 14.00 да Жаҳон Иқтисодиёти ва Дипломатияси университетида ва\nсоат 15.00 да Тошкент Давлат Юридик институти биноларида старт олди.\nМазкур дастур доирасида жойларда “Келажак овози” бепул Wi-Fi ҳудудлари ҳам ишга тушди.\n“Келажак овози” ахборот хоналарининг очилиш маросими доирасида, “Келажак овози” маркази лойиҳалари тақдимоти, ҳамда “Дилемма” дискуссион клуби фаоллари томонидан намунавий ўйин ҳам ташкил қилинди.\nОчилиш маросимларида олий ўқув юртларининг раҳбарлари, Олий ўқув юртлари талабалари, иқтидорли ёшлар, “Келажак овози” Жамоатчилик кенгаши аъзолари ва ОАВ вакиллари ҳам иштирок этдилар.\n“Келажак овози” ахборот хоналарининг очилиши, талабаларнинг ўқиш фаолиятида муҳим ўрин тутиши табиий. Негаки, бу хоналар туфайли, талаба ёшлар янада кўпроқ маълумотларга эга бўлишлари, балки ўз қобилиятларини кўрсатишларига имкониятдир. “Келажак” овози ахборот хоналари юртимизнинг 40 та таълим муассасаларида ўз фаолиятини бошлаган бўлиб, эндиликда улар сафига Тошкент шаҳридаги 25 та олий таълим муассалари ҳам қўшилмоқдалар.\n“Келажак овози” ахборот хоналарининг очилиши, Фонд Форум ва “Келажак овози” ЁТМ нинг расмий веб-сайтларида ёритилиб бориладиган воқеалардан мунтазам хабардор бўлиш имконияти ҳамдир. Негаки, мазкур тадбир доирасида, ҳар бир олий ўқув юртида “Келажак овози” бепул WI-FI ҳудудлари ҳам ташкил этилди. Бу лойиҳа эса, Ўзбекистон ахборот ва автоматизация агентлиги, Ўзбекистон Республикаси Олий ва ўрта махсус таълим вазирлиги билан ҳамкорликда ташкил этилиб, ёшлар ўртасида Интернетнинг ижодий аҳамиятини ривожлантириш, тармоқнинг ўзбек сегментининг юксалиш даражасини жадаллаштириш имкониятларини тақдим этишга қаратилган.\n“Келажак овози” ЁТМ Фонд Форумнинг ёшларга қаратилган кўплаб лойиҳа ғолиблари ва фаол ёшларни турли йўналишлар бўйича бирлаштиради. “Таълим грантлари” дастури, “Иқтидорли талабалар учун стипендиялар” дастури, “Келажак овози” иқтидорли ёшлар танлови ғолибларининг лойиҳа ва таклифларини ҳаётга тадбиқ этиш, ижодий ташаббус ва ғояларни қўллаб-қувватлашда яқиндан кўмаклашиб келмоқда. ЁТМ нинг юртимизнинг барча вилоятларида бўлимлари мавжуд.


Сингапурда 140 минг долларлик атир намойиш қилинди\n06:57 / 22.09.2015\nАтир флаконлари яримсфералар шаклида ишланган бўлиб, улардан бирининг ичида олтин пағалар бор.\nАтирларни сақлаш учун мўлжалланган қутича бинафша рангга бўялган туяқуш тухумидан ясалган. Қутича ичидан қўзичоқ териси билан қопланган, ташқарисидан эса нақшлар билан безалган. Қутича палладий сепилган тагликда туради. Атирга қўшимча равишда ноёб ҳаворанг бриллиантли узук тақдим қилинади.\nАтир 20 сентябрда Boudoir Noire театрида намойиш қилинди. Атир оммавий сотувга чиқарилмайди, уни кичик аукционда сотиб олиш таклиф этилди. Royale Dream атирининг нархи 140 минг доллар атрофида баҳоланмоқда, бироқ нашр уни кимдир сотиб олгани ҳақида маълумот бермаган.


Ғурур ва ифтихорнинг буюк тимсоли | "Адолат" СДП\nҒурур ва ифтихорнинг буюк тимсоли\nДавлат герби – халқимизнинг эрки, бахти, ғурури, буюк тимсолидир. Давлатимиз гербига қараган юртимизнинг ҳар бир фуқароси борки унда Ватанимиз тарихи, бугуни, келажаги билан боғлиқ орзу-интилишларини ҳис қилади ундан ундан қувват олади.\n“Адолат” СДП Бекобод шаҳар Кенгаши ташаббуси билан шаҳар Маънавият ва маърифат маркази ҳамкорликда Ўзбекистон Республикаси Давлат герби қабул қилинганлигининг 28 йиллиги муносабати билан шаҳар Халқ таълими бўлимида “Ўзбекистон Республикаси давлат герби-ғурур ва ифтиҳоримиз" мавзусида давра суҳбати ташкил этилди.\nУнда Халқ депутатлари Бекобод шаҳар Кенгаши депутатлари Гулзира Шарипова иштирокчиларга муқаддас рамзлар, уларнинг давлат бошқарувидаги ўрни, гербнинг миллий, сиёсий, ижтимоий хусусиятлари, жўғрофий ва бошқа белгиларини шартли равишда ифодалайдиган тамға-белги эканлиги тўғрисида муфассал маълумотлар берди.\nТаъкидланганидек, давлат рамзлари бизни юртимиз тинчлиги, Ватанимиз равнақи йўлида бирлаштириб, мамлакатимиз мустақиллигини ҳамиша кўз қорачиғидай асрашга, буюк аждодларга муносиб ворис бўлишга, юксак ишонч ва қатъият билан келажакка қадам ташлашга даъват этади.\nДавлат рамзлари – байроқ, герб, мадҳиямизда буюк ўтмиш ва юксак маданиятга эга бўлган халқимизнинг шон-шарафи, ғурури, ор-номуси, тарихий хотираси ва келажак сари интилишлари мужассамдир. Мана шу рамзларни эъзозлаш орқали қадр-қимматимизни, мамлакатимиз истиқболи, демакки, ўзимизга бўлган ишончни мустаҳкамлаймиз. Мамлакати билан фахрланадиган инсон ҳамиша миллатга саодат бахш этадиган улуғ ишларга қодир бўлади. Бу - кўксида Ватан деган муборак номни гард юқтирмай олиб юришни ўзига шараф деб билганлар байрами. Бу янги Ўзбекистонни бунёд этишга сидқдилдан интилаётган мардона халқимиз байрами, бу-ўз илми, касб кори, фидойилиги билан буюк аждодларга мос равишда қадам ташлашга интилаётган Ватаннинг ўктам ёшлари байрами. Бу - бир бутун Ватанга айланган Ўзбекистонликлар байрами!\nХалқ депутатлари Бекобод шаҳар Кенгаши депутатлари Гулбаҳор Абдуллаева, шаҳар Маънавият ва маърифат маркази раҳбари Улуғбек Абдуназаровлар томонидан Давлат герби ҳақида билдирилган мана шундай фикр-мулоҳазалар тадбирнинг юқри савияда ўтишига хизмат қилди.


Хориждаги радиоларнинг ўзбек хизматларига очиқ хат | Мулоҳаза қила оладиганлар учун.\nХориждаги радиоларнинг ўзбек хизматларига очиқ хат\nДекабрь 12, 2016 от mulohaza в Мақолалар // 8 Комментариев\nАссалому алайкум ҳурматли ҳамкасблар. Бу хатни мен фуқаролик бурчим тақозо этаётгани учун ёзаяпман. Бор ҳақиқатни айтиш бу ҳар бир кимсанинг бурчидир.\nТарихга мурожаат қилайлик. 1989 йилда Ўзбекистон раҳбариятига Ислом Каримов келади. Кейинчалик Президент этиб сайланди. Ўшанда нима учундир марказий Россия матбуоти, кейинчалик хорижий оммавий ахборот воситалари Ислом Каримовни қаттиққўл, диктатор сифатида таърифлай бошлади. Бунга И.Каримовнинг Горбачевга бўйин эгмасдан мустақил сиёсат олиб боргани сабаб бўлган бўлса керак. Мустақиллик эълон қилинишини ҳам “мухолифатчи”ларнинг гапига ишонган холда хорижий матбуот бошқача талқин қила бошлади.\nЭслайсизми, мухолифат аъзоларидан кимдир сўз ўйини қилиб “Ислом Каримов бошқача фикрловчиларни тириклайин ўтда куйдиради”, деган эди. Бу фикр сўзма-сўз бошқа тилларга таржима қилинди. Хорижий таҳлилчилар бу ўхшатишни жиддий қабул қилишди. Кейинчалик уларнинг сўзларини ўзбекларнинг ўзлари ҳам цитата сифатида қўллай бошлашди. Ахир бу ғирт ёлғон ва бемаънилик эдику. Бирор факт борми? Йўқ.\nБир сўз билан айтганда Каримов диктатор сифатида кўрила бошланди. Яъни ундан Демон яратилди. Лекин халқимиз дунёда энг маданиятли эканини 3 сентябрь куни яна бир бор исботлади. Ўзбеклар оддий бир инсон вафот этганда қайғуради, марҳумнинг оила аъзоларига ҳамдард бўлади. Мамлакат раҳбарининг вафотига барча қайғурди. Кимлардир ёзганидек президентни сўнгги йўлга кузатишга одамлар зўрлаб олиб чиқилмади. Балки халқнинг ўзи эрта тонгда кўчага чиқди. Ислом Каримов хотираси учун катта ресторанларда ҳам, ўз уйларида ҳам ўз ҳисобидан эҳсон уюштирган оддий одамларни кўрдик. Демак Ислом Каримовнинг эзгу ишлари бесамар кетмабди. Унинг ўлимини Сталин, Брежнев ўлимига қиёслаш мутлоқо нотўғри. Сталин ўлимидан кейин “энди нима бўлади?” деган қўрқув бор эди. Брежнев ўлимини халқ деярли бефарқ кутиб олган эди. Ислом Каримов вафотига Ўзбекистон халқи катта йўқотиш сифатида қаради. Самарқандга — Ислом Каримов қабрини зиёрат учун ҳамон одамларимизнинг бориши давом этмоқда. Уларни ҳеч ким зўрламаяпти. Буни билиб қўйсангиз яхши бўларди. Балки халқимизни шаънига, мухолифатнинг айрим вакиллари сингари ноўрин сўзлар айтишингиз мумкиндир. Бу билан бутун халқни хақоратлаган бўласиз. Бундай маънавиятли халқни хақоратлаб бўлмайди.\nАйни дамда тарих такрорланмоқда. Шавкат Мирзиёев амалга ошираётган ижобий ишлар сизларнинг радиоларингизда қора бўёқларда талқин қилинмоқда. Илтимос ҳодисага холислик билан ёндашинглар. Ниҳолни синдириб қўйиш керак эмас. Айни дамда Ўзбекистон ўзгаришлар арафсида. Буни биз кўриб турибмиз.\nЯна бир гап. Касбим тақозо қилгани боис Ўзбекистон давлати (аввалига иттифоқдош, кейинчалик мустақил республика) ташкил этилган 1924 йилдан бери ўтган 92 йил давомида раҳбар бўлган биринчи котиблар, Олий кенгаш ва хукумат раҳбарларининг фаолияти билан танишишга тўғри келди. Бирор бир арбоб Шавкат Мирзиёев сингари Ўзбекистонни кезиб чиқмаган экан. Шавкат Мирзиёевни эса ватанимизнинг ҳар бир бурчагини пиёда кезиб чиққан десак янгишмаган бўламиз. У қадам босмаган бирорта ҳам туман қолмаган. Мирзиёев ватандоши бўлмиш Ҳамид Олимжоннинг “Водийларни яёв кезганда бир ажиб ҳис бор эди менда. Чаппар уриб гуллаган боғин, ўпар эдим Ватан тупроғин” деган сатрларини амалда исботлади.\nШавкат Мирзиёевнинг виртуал қабулхонаси халқ дардига дармон бўлмоқда. Бу ҳам ўзига хос янгиликдир. Бу тажрибани ҳам кимдир танқид қилди.\nЎзбеклар ҳақида Эркин Воҳидов ва Ўткир Хошимов куйиниб ёзган эди.\nБир грузиндан “Фалон этикдўзнинг уйи қаерда?” дея сўрашибди. У хафа бўлиб, қанақа этикдўз, у ахир профессор-ку” дебди.\nБир ўзбекдан Фалон профессорнинг уйини сўрашибди. Ўша ўзбек “Қанақа профессор. У ахир ўғри муттахамку”, дебди. (Эркин Воҳидовдан)\nБир арман Москвада номзодлик диссертациясини ёқлабди. Еревандан қучоқ-қучоқ гуллар келибди.\nБир ўзбек Москвада докторлик диссертациясини ёқлабди. Тошкентдан қучоқ-қучоқ имзосиз хатлар борибди. (Ўткир Ҳошимовдан)\nХориж радиолари материаллари билан танишар эканмиз, мана шу хикоятлар эсга тушаверади, тушаверади.\nРадиоларнинг қирғиз, тожик, қозоқ хизматлари миллат манфаатлари учун ишлайди. Туркман ва Ўзбек хизматларида эса фақат салбий фикрлар берилади. Сал инсофли бўлайлик.\nЎзбекистон янги ҳукуматининг Россия билан муносабатларини ҳам бўрттириш керак эмас. Ўзбекистон маҳсулотларининг бозори Россия эканини унутиб бўлмайди. Бунинг устига Россия жаҳон майдонида (Сурия мисолида, Молдова, Болгарияда бўлиб ўтган сайловларда) қўлга киритаётган ютуқлардан ҳам кўз юмиб бўлмайди.\nАҚШ эса Яқин Шарқ ва Шимолий Африкада, Украинада нималар қилаётганини халқимиз кўриб-билиб турибди. Шунинг учун ҳам тинчлик-хотиржамлик деган шиорни Ислом Каримов кўп такрорларди, Шавкат Мирзиёев ҳам шунга амал қилмоқда.\n5 декабрь — душанба куни эрталаб ишга автобусда келар эканман, йўловчиларнинг якшанба куни бўлиб ўтган сиёсий жараён – президент сайлови ҳақидаги фикрларига беихтиёр қулоқ солдим. Ҳамма ажиб бир завқ, ажиб бир шавқ билан сайловга чиққанини айтишарди. Энг қизиғи, барча-барча сайловда шахсан ўзи иштирок этганини таъкидларди. Ҳақиқатдан ҳам, кечаги сайловлар мамлакатимиз фуқароларининг сиёсий маданияти янада юксалаётганидан далолат берди.\nЎзим мисолида айтадиган бўлсам, ишда бўлганим сабабли, тушга яқин сайлов участкасига бордим. Унгача оила аъзоларимнинг ҳаммаси овоз бериб бўлган экан. Олти ёшли набирам билан сайлов участкасига йўл олар эканман, набирам менга у ерда нималар қилишимни – қоғоздаги каттакка + белгисини қўйишим лозимлигини ўргатиб борди. Мен сайлов бюллетенини олиш учун, набирам эса болалар хонасига йўл олдик. Овоз бериб бўлгач уйга қайтар эканман, набирам мендан нималар қилганимни сўради. Унинг маслаҳатига амал қилиб сайлов қоғозидаги ўзим хоҳлаган номзодим исми шарифи қаршисига + белгисини қўйганимни айтдим. Уйга келгач набирам фахр билан, унинг ўргатганини қилиб сайловда иштирок этганимни мақтана бошлади. Олти ёшли қизалоқнинг сайловда “иштирок этгани”нинг ўзи Ўзбекистоннинг келажаги буюклигидан далолатдир.\nХалқимиз жуда ҳам маънавиятли, жуда ҳам маданиятли. Маҳаллаларда овоз бериш жараёнидан кейин халфана усулида ош қилингани, яъни “тўй-тўйга улангани” ҳақида хабар топдик. Аёллар бир-бирларни чақириб, худди тўйга ёки бирор бир тадбирга борадигандек сайлов участкаларига келгани ҳам бор ҳақиқат.\nФуқароларимиз Ўзбекистон келажаги учун муносиб номзодга овоз берди.\nМарказий Сайлов Комиссияси дастлабки натижаларни эълон қилди. Брифинг Ўзбекистон телеканаллари орқали тўғридан-тўғри намойиш этилди. Шавкат Мирзиёев Ўзбекистон Республикаси президенти этиб сайлангани маълум бўлди. Халқимиз танловда адашмади. Тан олиб айтиш керакки, сайловолди кампанияси адолатли бўлди. Барча номзодларга теппа-тенг шароит яратилди. Маъмурий ресурслардан фойдаланишга йўл қўйилмади. Буни тан олиш керак.\nАйрим чет элдаги ғаламислар “Фалончининг, Пистончининг номзоди қўйилиши керак эди. Номзодларнинг дастури деярли бир хил” деган сўзларни айтиб, фитна қўзғашга уринди. Айрим журналистлар эса танлов бўлмади, дейишди. Бир гапни очиқ айтиш керак: Фалончининг ҳам, Пистончининг ҳам номзоди қўйилишидан қатьий назар халқимиз тинчлик, хотиржамлик, барқарорлик учун овоз берган бўларди. Яъни Фалончи ҳам, Пистончи ҳам етарлича овоз ололмасди. Бу аксиома бўлиб, исботнинг ҳожати йўқ, деб ўйлаймиз. Мен аввал ҳам айтганман, ҳозир ҳам қайтараман. Ўзбекистоннинг 92 йиллик тарихи давомида бирор бир арбоб (биринчи котиб бўладими, Олий Совет Президиуми раиси бўладими, ҳукумат раиси бўладими, оддий вазир бўладими) Шавкат Мирзиёев сингари Ўзбекистонни пиёда айланиб чиқмаган. Агар бу фикримга қўшилмаганлар бўлса, мисол келтирсин, икки қўлимни кўтариб мағлублигимни тан оламан. Бизга Ўзбекистоннинг ҳар бир ҳудудини яхши биладиган Шавкат Мирзиёев сингари раҳбар керак эди, халқимиз бунга эришди. Русларда “халқига мос раҳбар” деган мақол бор. Шавкат Мирзиёев ўзбекларга хос ва мос раҳбар, дейишимизга тўла асос бор.\nШавкат Мирзиёев Ўзбекистонга чорак аср раҳбарлик қилган худди Шароф Рашидов ва Ислом Каримов сингари хайрли ишлар қилиб, халқимиз юрагидан жой олишига ишонамиз.\nИслом Каримов истиқлол асосчиси сифатида кўрилади. Шавкат Мирзиёевнинг сайловолди шиорларидан бири “Истиқболни биргаликда қурамиз”. Келинг истиқболни биргаликда қуриш учун Шавкат Мирзиёевга камарбаста бўлайлик. Ҳар ким миллат манффатлари учун хизмат қилиши керак. Бу ҳар биримизнинг миллат олдидаги бурчимиздир.\nШавкатли ЎЗБЕКИСТОНнинг келажаги порлоқ ва халқи омон бўлишига ишончимиз комил.\nМақола 1 487 марта ўқилган\t8 Комментариев для Хориждаги радиоларнинг ўзбек хизматларига очиқ хат\nДекабрь 12, 2016 в 3:18 пп //\nОтветить\tYashang otaxon… xalqimiz xech qachon qaramlikka rozi bo’lmaydi. O’zbekiston kelajagi buyuk davlat…\nДекабрь 12, 2016 в 3:28 пп //\nОтветить\tЖуда уринли макола Сизга рахмат !!!\nДекабрь 12, 2016 в 6:23 пп //\nОтветить\tХа жуда яхши филиалам.Рахмат бор булинг!\nДекабрь 12, 2016 в 6:25 пп //\nДекабрь 12, 2016 в 8:25 пп //\nОтветить\tAgar imkoni bo’lsa bu maqolani ingliz tiliga o’girib tarqatish kerak (yana noto’g’ri talqin qilmasinlar har safargidek)\nДекабрь 13, 2016 в 6:23 дп //\nОтветить\tHa to’g’ri. Ajoyib va kerakli maqola bo’libdi. (RahmaT)\nДекабрь 13, 2016 в 8:58 дп //\nОтветить\tTimur ösha bizni yomonlab yozuvchi chet el radiolari bu maqolani ham teskari talqin qiladi. Ösha chet el OAV lari jurnalistlari jurnalist emas qiziqchi bölishlari kerak edi. Har narsani teskari tomonini topiwadi.\nОтветить\tBu gapizam to’g’ri. Buni o’zimiz tarjima qilib tarqatsak , ana unda to’gri ish bo’ladi. Har xil odam bor, maqolani o’qib turib rost yolg’onligini farqlay olish kerak. Biz chet eldagi ko’pchilik ko’ziga yomon ko’rinib bo’lganmiz. Nega? Oddiygina bir jurnalistning noto’g’ri fikrlari bitilgan oddiy maqola sabab. Sha’nimiz va g’ururimiz uchun o’zimiz kurashishimiz kerak!